[KEMASKINI] ‘Bob Mah Sing’ sondol ‘king’ diburu
Oleh MUHD AFIQ AL-HAFIZ MAT YUSOF

26 Februari 2021, 10:13 pm
PETALING JAYA – Seorang penjenayah dikenali sebagai ‘Bob Mah Sing’ disyaki terlibat dalam insiden merempuh dua buah kenderaan di persimpangan lampu isyarat Sierramas, Sungai Buloh dekat sini diburu polis.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek yang berusia dalam lingkungan 40-an itu masih bebas selepas melarikan diri sebaik menghentikan kenderaan di bahu jalan berhampiran MRT Damansara Damai.
“Bagaimanapun, rakan suspek yang berusia 35 tahun berjaya diberkas di kawasan perumahan Desa Aman kira-kira satu kilometer dari lokasi kereta ditinggalkan.
“Polis juga berjaya menemui plastik lutsinar disyaki dadah jenis heroin seberat 1.7 gram di dalam kenderaan yang ditinggalkan oleh kedua-dua suspek,” katanya dalam satu kenyataan di sini hari ini.

Suspek yang masih bebas dikenali sebagai ‘Bob Mah Sing’ berusia dalam lingkungan 40-an.

Mengulas lanjut, semakan rekod lampau mendapati suspek yang ditahan mempunyai lapan rekod berkaitan kes dadah.
“Permohonan reman akan dilakukan esok untuk siasatan lanjut,” jelasnya.

Kes disiasat di bawah Seksyn 307, 427, 188 Kanun Keseksaan, Seksyen 12(2)Akta Dadah Berbahaya 1952 dan Seksyen 6(1) Akta Bahan-Bahan Kakisan dan Letupan Senjata Berbahaya 1958.
Terdahulu, Kosmo! melaporkan dua anggota polis terpaksa melepaskan beberapa das tembakan ke arah tayar sebuah kereta jenis Proton Waja yang dinaiki dua lelaki selepas merempuh dua kenderaan.
Kejadian yang mencetuskan kebimbangan orang awam terbabit tular di media sosial menerusi satu video berdurasi satu minit 45 saat yang menunjukkan kereta bernombor pendaftaran MAS175 melanggar bahagian belakang lori dan sisi kereta jenis Perodua Myvi untuk melarikan diri. – K! ONLINE


SPM sesi petang dipinda ke pukul 2.15 petang
Oleh NOR IDAYU BOSRO

26 Februari 2021, 9:19 pm
PUTRAJAYA – Waktu mula peperiksaan Sijil Pelajaran Malaysia (SPM) tahun 2020 bagi sesi petang dipinda dari pukul 2 kepada 2.15 petang berkuat kuasa Isnin depan.
Lembaga Peperiksaan Kementerian Pendidikan (LPKPM) dalam satu kenyataan berkata, dengan pindaan itu, waktu tamat peperiksaan juga akan dilanjutkan selama 15 minit.
“Pindaan ini berkuat kuasa mulai 1 Mac (Isnin) hingga tamat peperiksaan SPM 2020 pada 25 Mac depan (Khamis),” katanya di sini hari ini.
LPKPM berkata, pindaan itu bertujuan untuk memberi ruang dan keselesaan kepada calon berehat, makan dan menunaikan sembahyang sementara menunggu waktu mula peperiksaan bagi sesi petang.
Sehubungan itu, LPKPM berkata, pihaknya memohon kerjasama semua pihak yang terlibat dengan peperiksaan SPM 2020 termasuk calon, ibu bapa, petugas peperiksaan, pihak sekolah, pejabat pendidikan daerah (PPD) serta jabatan pendidikan negeri (JPN) untuk mengambil perhatian dan tindakan berkaitan.
“Pindaan ini dibuat demi kepentingan dan kebajikan calon bagi memastikan kelancaran pengurusan peperiksaan mengikut prosedur operasi standard (SOP) yang ditetapkan,” katanya.

Kosmo! sebelum ini melaporkan 401,105 calon SPM 2020 di seluruh negara menduduki peperiksaan SPM tahun 2020.
Peperiksaan awam untuk calon-calon peperiksaan itu sedang berlangsung dari 22 Februari lalu hingga bulan April depan. – K! ONLINE


Saintis dakwa varian Covid-19 California lebih berbahaya
Oleh KOSMO!

26 Februari 2021, 8:42 pm
LOS ANGELES – Varian Covid-19 negeri California didapati 11 kali ganda lebih berisiko mengakibatkan kematian berbanding varian Afrika Selatan, demikian menurut satu kajian sebagaimana dilaporkan portal berita Mirror.co semalam.
Mutasi tersebut yang berasal dan dikesan di Amerika Syarikat, dikenali dengan nama rasmi  B.1.427/B.1.429 dan tergolong dalam senarai varian baharu yang semakin bertambah.
Varian California menyebabkan kandungan virus dalam darah pesakit dua kali ganda lebih tinggi berbanding virus Covid-19 asal yang ditemui di Wuhan, China pada 2019, demikian menurut kajian oleh Universiti California, San Francisco (UCSF).
Kandungan virus lebih tinggi bermakna pesakit tersebut lebih mudah menjangkiti orang lain, namun, perkara tersebut masih dikaji.
Pasukan penyelidik itu turut menyatakan bahawa varian Covid-19 California adalah 11 kali ganda lebih mematikan berbanding varian Afrika Selatan.
Mutasi itu pertama kali dikesan pada Mei tahun lalu tetapi tidak menular sehingga Oktober 2020.

Seorang saintis UCSF memberitahu akhbar Los Angeles Times bahawa varian itu dijangka merangkumi 90 peratus daripada semua jangkitan Covid-19 di California menjelang akhir Mac ini. – Agensi


Enam remaja ditahan tunggang basikal lajak
Oleh MOHD SHARKAWI LONDING

26 Februari 2021, 9:17 pm
JOHOR BAHRU – Tindakan enam remaja termasuk seorang kanak-kanak menunggang basikal yang diubah suai atau basikal lajak menundang padah apabila ditahan polis dalam kejadian di Jalan Harmonium, Taman Desa Tebrau di sini hari ini.
Dalam kejadian pada pukul 3 petang itu, individu ditahan adalah terdiri daripada mereka yang berusia antara 12 hingga 16 tahun.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, mereka ditahan selepas disyaki menunggang dalam keadaan merbahaya dan basikal tidak mempunyai ciri keselamatan.
“Kanak-kanak basikal lajak ditahan kerana menunggang basikal yang telah diubah suai, tidak mempunyai brek dan loceng.
“Bahagian Siasatan Dan Penguatkuasaan Trafik IPD Johor Bahru Selatan telah mengeluarkan 10 saman Pol 257 dibawah peraturan 42(1)(a) LN 166/59.
“Kesemua basikal terbabit dirampas dibawah Seksyen 112(3) Akta Pengangkutan Jalan 1987,”katanya dalam satu kenyataan di sini.

Mohd. Padzli berkata, kesemua ibu bapa kanak-kanak dan remaja yang menunggang basikal lajak itu dipanggil untuk tujuan dokumentasi.
Polis juga menasihati ibu bapa supaya mengambil tahu kegiatan anak-anak mereka ketika berada diluar rumah bagi mengelak kejadian tidak diingini berlaku seperti mana lapan remaja maut selepas dilanggar sebuah kereta ketika berbasikal lajak pada 18 Februari 2017.
Mohd. Padzli menegaskan pemantauan kegiatan basikal lajak secara berterusan akan dijalankan bagi mengekang dan membenteras aktiviti basikal lajak ini. – K! ONLINE


Lokasi perkahwinan di London habis ditempah hingga 2023
Oleh KOSMO!

26 Februari 2021, 8:56 pm
LONDON – Lokasi perkahwinan di London dilaporkan sudah hampir habis ditempah sehingga dua tahun akan datang iaitu 2023, lapor akhbar The Sun, hari ini
Hal itu terjadi berikutan pengumuman Perdana Menteri Britain, Boris Johnson yang memberitahu bahawa perintah berkurung di negara itu hanya akan ditamatkan pada 21 Jun akan datang.
Menurut salah seorang perancang majlis perkahwinan, Rebecca Brennan Brown berkata, telefonnya tidak berhenti menerima panggilan bakal raja sehari untuk menggunakan khidmatnya sebaik sahaja perintah berkurung tamat.
“Hampir kesemua lokasi perkahwinan di London sudah ditempah orang sehingga tarikh di tahun 2023.
“Bakal pengantin berebut-rebut memilih hari perkahwinan sekarang kerana tidak mahu tarikh pilihan diambil orang lain,” ujarnya.
Tambah Brown, meskipun tarikh sudah dipilih namun dia khuatir majlis idaman para pelanggannya tidak akan berjalan seperti biasa.

Ini kerana dia masih kurang yakin bahawa bilangan tetamu dan majlis perkahwinan seperti sebelum penularan Covid-19 akan dikembalikan oleh kerajaaan selepas tarikh 21 Jun.
“Saya tidak fikir majlis perkahwinan seperti dahulu akan diizinkan kerajaan.
“Ini kerana Covid-19 adalah satu situasi tidak terduga jadi apa-apa sahaja boleh berlaku,” jelasnya.
Jika mengikut perancangan Johnson, majlis perkahwinan bermula 12 April ini hanya membenarkan 15 tetamu hadir termasuk pasangan pengantin. – Agensi


Sultan Selangor ingatkan rakyat jangan terpedaya antivaksin
Oleh MOHD YUNUS YAKKUB

26 Februari 2021, 9:29 pm
SHAH ALAM – Sultan Selangor, Sultan Sharafuddin Idris Shah mengingatkan rakyat tidak terpedaya dengan kumpulan-kumpulan tertentu yang mendakwa diri mereka sebagai antivaksin.
Sultan Sharafuddin bertitah, usaha yang dilakukan kerajaan menerusi pemberian vaksin ini seiring dengan tuntutan agama dan amat wajar dilakukan demi kesihatan serta kesejahteraan rakyat secara keseluruhannya.
“Beta menasihatkan sekalian rakyat Selangor khususnya dan rakyat Malaysia agar mendapatkan suntikan vaksin Covid-19 masing-masing seperti yang telah dijadualkan oleh Kementerian Kesihatan.
“Meskipun telah mendapatkan vaksin kelak, rakyat perlu terus hidup dengan mengamalkan norma-norma baharu sehinggalah pandemik Covid-19 ini dapat dikawal sepenuhnya,” titah baginda yang dikeluarkan Istana Alam Shah menerusi Facebook rasmi Selangor Royal Office sebentar tadi.
Baginda turut berkenan untuk menerima giliran suntikan vaksin Covid-19 hanya selepas semua petugas barisan hadapan termasuk para doktor, jururawat, kakitangan hospital, anggota keselamatan, polis, tentera dan guru, mendapat suntikan vaksin berkenaan.
Sultan Sharafuddin menegaskan, keutamaan pemberian vaksin ketika ini harus ditumpukan kepada para petugas barisan hadapan yang sentiasa berdepan risiko jangkitan yang lebih tinggi.

“Justeru, sehingga semua petugas barisan hadapan mendapatkan suntikan vaksin masing-masing, beta sendiri akan terus mematuhi prosedur operasi standard (SOP) ditetapkan oleh pihak berkuasa.
“Ini termasuk memakai pelitup muka, mengekalkan penjarakan fizikal lebih satu meter serta duduk di rumah sekiranya tidak perlu untuk berada di luar,” titah baginda. – K! ONLINE


Majikan pencetus Kluster Industri Sungai Gadut disiasat
Oleh NOR SHAFAWATI YUP

26 Februari 2021, 8:13 pm
SEREMBAN – Sebanyak tiga kertas siasatan telah dibuka pihak Jabatan Tenaga Kerja (JTK) Negeri Sembilan terhadap majikan sebuah kilang di Sungai Gadut di sini yang didapati tidak mematuhi Akta Standard Minimum Perumahan dan Kemudahan Pekerja 1990 (Akta 446) berkaitan penginapan pekerja-pekerja asing mereka.
Pengerusi Jawatankuasa Bertindak Sumber Manusia, Perladangan dan Hal Ehwal Bukan Islam negeri, J. Arul Kumar berkata, pihak JTK Negeri Sembilan telah melakukan pemeriksaan terhadap premis penginapan pekerja kilang tersebut pada 9 Februari 2021 sebelum kes positif Covid-19 menular kepada 1,432 kes dalam kalangan pekerja kilang berkenaan dua hari lalu.
“Hasil pemeriksaan dilakukan, tiga kertas siasatan telah dibuka di bawah Akta 446 terhadap majikan berkenaan iaitu kesalahan yang pertama di bawah Seksyen 24D iaitu menyediakan penginapan pekerja tanpa perakuan penginapan daripada Ketua pengarah JTK.
“Kesalahan kedua di bawah Seksyen 24H iaitu bangunan penginapan tidak sesuai untuk kediaman manusia mengikut undang-undang bertulis manakala kesalahan ketiga pula adalah di bawah peraturan kelayakan menyediakan kemudahan minimum yang dikehendaki,” katanya pada sidang akhbar di Wisma Negeri, Seremban di sini hari ini.
Jelas Arul Kumar, JTK Negeri Sembilan dalam proses melengkapkan kertas siasatan untuk dihantar kepada Timbalan Pendakwa Raya untuk memulakan pendakawaan terhadap majikan tersebut.
Kelmarin, Ketua Pengarah Kesihatan, Tan Sri Dr. Noor Hisham Abdullah memberitahu, Kluster Industri Sungai Gadut menyumbang kepada kenaikan mendadak kes baharu Covid-19 di Negeri Sembilan kelmarin iaitu sebanyak 1,432 kes membabitkan 318 warganagera dan 1,114 bukan warganegara.

Menurut beliau, kluster itu membabitkan sebuah kilang pembuatan produk kayu yang terletak di Kawasan Perindustrian Sungai Gadut di sini dan jumlah pekerja yang tinggal di asrama adalah seramai 1,500 terdiri daripada pekerja asing.
Asrama pekerja berkenaan terletak di dalam kawasan kilang namun menurut Noor Hisham keadaannya sangat tidak memuaskan dan sudah diambil tindakan oleh JTK, Negeri Sembilan.
Sementara itu, Arul Kumar berkata, sejak Akta 446 dikuat kuasa, kertas siasatan telah dibuka terhadap 11 majikan dengan majoritinya dalam sektor perkilangan dan pembinaan.
“Apabila Akta 446 ini dikuat kuasa pada 1 September 2020, memang pemeriksaan dilakukan oleh pegawai-pegawai JTK pada setiap hari untuk memantau isu penginapan pekerja asing. Hasilnya, kertas siasatan telah dibuka terhadap 11 majikan untuk didakwa di mahkamah,” katanya.
Dalam pada itu, jelas beliau, kerajaan negeri juga telah meluluskan iaitu Garis Panduan Standard Minimum Perumahan, Penginapan dan Kemudahan Pekerja Yang Disediakan Oleh Majikan di Negeri Sembilan yang perlu diikuti oleh pihak majikan dan juga Pihak Berkuasa Tempatan (PBT) dalam menyelesaikan isu termasuk berhubung penginapan pekerja asing. – K! ONLINE


Calon SPM perlu isi borang deklarasi saringan Covid
Oleh NOR IDAYU BOSRO

26 Februari 2021, 7:10 pm
PUTRAJAYA – Calon peperiksaan Sijil Pelajaran Malaysia (SPM) tahun 2020 dikehendaki mengisi borang deklarasi saringan Covid-19 bagi mengisytiharkan status kesihatan mereka setiap hari sepanjang tempoh peperiksaan berlangsung.
Ketua Pengarah Kesihatan, Tan Sri Dr. Noor Hisham Abdullah berkata, sepanjang minggu peperiksaan, ibu bapa perlu sentiasa memantau tahap kesihatan anak-anak mereka dan memaklumkan kepada pihak sekolah sekiranya anak-anak mereka menunjukkan sebarang gejala.
“Semasa di pusat peperiksaan, langkah-langkah pencegahan Covid-19 perlu sentiasa diamalkan seperti memakai pelitup muka, kerap mencuci atau mensanitasi tangan, tidak berkongsi peralatan atau alat tulis dengan calon lain, serta mematuhi penjarakan fizikal.
“Perkara ini perlulah sentiasa diamalkan sebelum, semasa mahupun selepas menjalani peperiksaan,” katanya dalam satu kenyataan di sini hari ini.
Noor Hisham berkata, calon juga disarankan untuk menghadkan pergerakan mereka dan mengurangkan kontak sepanjang musim peperiksaan bagi mengurangkan risiko dijangkiti Covid-19.
Beliau berkata, semua pihak yang terlibat dengan peperiksaan awam termasuk calon, petugas peperiksaan, pihak pentadbir, ibu bapa, dan penjaga supaya sentiasa mematuhi Garis Panduan Pengurusan Pentaksiran Pusat dan Peperiksaan Awam dalam norma baharu yang telah ditetapkan.

“Kementerian Kesihatan dengan kerjasama Kementerian Pendidikan serta pihak pentadbir sekolah akan sentiasa mengambil langkah-langkah sewajarnya untuk memastikan calon boleh menduduki peperiksaan dalam keadaan selamat dan sihat,” katanya.
Kosmo! sebelum ini melaporkan 401,105 calon SPM 2020 di seluruh negara menduduki peperiksaan SPM tahun 2020.
Peperiksaan awam untuk calon-calon peperiksaan itu sedang berlangsung dari 22 Februari lalu hingga bulan April depan. – K! ONLINE


2,253 kes baharu, 3,085 kes sembuh
Oleh NOR IDAYU BOSRO

26 Februari 2021, 6:50 pm
PUTRAJAYA – Sebanyak 2,253 kes baharu dilaporkan hari ini menjadikan jumlah kes Covid-19 di Malaysia sebanyak 295,951 kes.
Kementerian Kesihatan berkata, daripada jumlah tersebut, tujuh adalah kes import manakala sebanyak 2,246 kes penularan tempatan.
Menurutnya, terdapat 3,085 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 266,846 kes.
“Kes sembuh keseluruhan akhirnya kembali melepasi 90 peratus selepas lima bulan dengan kali terakhir kes sembuh melepasi 90 peratus adalah pada 27 September 2020.
Katanya, peratusan terendah kes sembuh adalah 64 peratus pada 17 Oktober 2020,” katanya di Twitter rasmi hari ini.
Kementerian Kesihatan berkata, terdapat 11 kes kematian baharu hari ini menjadikan sebanyak 1,111 kes kematian Covid-19 di Malaysia.

Katanya, sebanyak 201 kes positif sedang dirawat di Unit Rawatan Rapi dengan 93 kes memerlukan bantuan pernafasan. -K!ONLINE


Ebit Lew terharu sekali lagi dijemput mengadap TMJ
Oleh AHMAD SHAHERMAN SHAMSURI

26 Februari 2021, 7:15 pm
PETALING JAYA – Selepas kali pertama dijemput menemui Tunku Mahkota Johor (TMJ), Tunku Ismail Sultan Ibrahim pada awal Februari lalu, pendakwah bebas, Ustaz Ebit Lew sekali lagi dijemput mengadap baginda hari ini.
Menerusi perkongsian di laman Facebook, Ebit Lew menzahirkan rasa terharu dan gembira apabila Tunku Ismail sudi menemuinya sekali lagi.
Katanya, Tunku Ismail risau keadaan kesusahan serta penderitaan rakyat, banyak perkara dibincangkan semuanya mengenai kebaikan rakyat.
“Terharu layanan mesra dan bersungguh-sungguh Tunku memberi kata semangat. Saya sendiri melihat Tunku dan Tuanku Sultan Johor setiap hari membantu rakyat.
“Teringat kisah Khalifah dulu yang memikirkan keadaan rakyat, subhanallah. Semoga Allah memberkati Tunku dan keluarga,” katanya di laman Facebook di sini hari ini.
Pada masa sama, Ebit Lew memaklumkan, Tunku dan pasukan Johor Darul Takzim (JDT) turut memberi sumbangan sebanyak RM100,000.

“Baru ini RM200,000, Tunku selalu mesej tanya ada apa yang perlu dibantu atau ada masalah apa-apa.
“Terasa malu dan segan, saya cuma orang biasa tetapi Tunku Ismail layan macam kawan-kawan sahaja. Allah sayang TMJ, semoga Allah terima jadi asbab kebaikan,” jelasnya. – K! ONLINE.


Elak terlepas tarikh temu janji pemberian vaksin
Oleh SITI A'ISYAH SUKAIMI

26 Februari 2021, 7:30 pm
PUTRAJAYA – Rakyat Malaysia yang sudah mendapat pengesahan bagi tarikh pemberian vaksin Covid-19 kelak diingatkan supaya tidak terlepas temu janji tersebut bagi mengelakkan pembaziran.
Ketua Pengarah Kesihatan, Tan Sri Dr. Noor Hisham Abdullah berkata, jika individu tersebut gagal hadir, pihaknya akan melihat sama ada penerima lain misalnya dalam kalangan petugas kesihatan atau barisan hadapan yang berada di dalam senarai menunggu untuk menggantikannya.
“Dalam operasi pembedahan di hospital ada temu janji dan dianggarkan kira-kira 15 peratus tidak hadir walaupun tarikh sudah diberi. Jadi ini membazir sumber tenaga dan masa kerana persedian sudah dibuat.
“Justeru dalam hal ini, kita tak nak ada pembaziran terhadap vaksin Covid-19. Kalau tak hadir juga, kita akan lihat individu lain sama ada kakitangan kita iaitu petugas kesihatan atau barisan hadapan (menggantikannya).
“Vaksin ini perlu diberikan kepada individu dalam tempoh enam jam serta tidak boleh disimpan. Kalau mereka tidak datang, mungkin pembaziran berlaku dan cuba elakkan pembaziran ini,” katanya pada sesi libat urus darurat Covid-19 Siri 4/2021: Pelaksanaan Program Imunisasi Covid-19 secara maya di sini hari ini.
Dalam pada itu, Noor Hisham berkata, ada negara yang mengambil tindakan termasuk denda kepada rakyatnya yang gagal hadir temu janji pemberian vaksin tanpa sebarang alasan kukuh.

“Kita berharap rakyat Malaysia boleh patuh. Mungkin kita akan letak persediaan sebagai contoh di negara lain, kalau seseorang itu tidak hadir ia akan digantikan oleh petugas barisan hadapan seperti polis atau tentera.
“Sehubungan itu, kita akan melihat tindakan kita supaya mengelakkan pembaziran vaksin tersebut,” katanya.
Sementara itu, Ketua Penolong Pengarah Kanan Bahagian Kawalan Penyakit, Maheswara Rao berkata, mereka yang terpilih untuk menerima vaksin Covid-19 akan diberikan notifikasi melalui aplikasi MySejahtera tujuh hari dan tiga hari sebelum diberikan suntikan.
“Pengguna akan diberi peringatan untuk mengesahkan kehadiran terhadap tarikh yang diberikan. Jika dia tidak boleh hadir pada tarikh itu, boleh jawab ‘tidak’ atau ‘ya’ sekiranya boleh hadir,” ujarnya. – K! ONLINE


Azreen cabar kemampuan dalam bisnes di usia muda
Oleh KOSMO!

26 Februari 2021, 7:55 pm
BERMULA hanya sebagai pelanggan yang ingin mencuba dan merasai kenikmatan minuman susu kambing, wanita itu tidak pernah terfikir roda kitaran hidupnya kini berubah 360 darjah.
Menyorot kembali, Azreen Zulkefli, 25, menyatakan, hingga kini dia masih sukar mempercayai kehidupannya berubah selepas mengambil keputusan menyertai jenama susu kambing terkenal, Goatgeos.
Katanya, sejak mencuba produk berkenaan Mac dua tahun lalu, minatnya terhadap rasa dan kualiti susu tersebut semakin mendapat tempat di hati hingga mendorong dirinya mendaftar sebagai pengedar.
“Saya masih ingat, pada mulanya saya hanya suka-suka ingin mencuba susu kambing keluaran Goatgeos dengan membeli dua pek percubaan secara dalam talian.
“Dek rasa dan kualiti yang berjaya memenangi hati, selang beberapa hari saya terus nekad menghantar permohonan sebagai dropship tanpa berfikir panjang.
“Tidak terhenti disitu, kerana permintaan tinggi dan memberangsangkan, saya daftar menjadi ejen dan seterusnya menjadi stokis hanya dalam beberapa bulan sahaja,” katanya membuka bicara kepada Aura.

Tambah anak kelahiran Desa Temu Jodoh, Segamat, Johor itu, segala keputusan diambil dan ditanggung sendiri sekali gus mahu mencabar kemampuan dan jiwa mudanya dalam bidang perniagaan.
Baginya, dia juga tidak pernah menyangka sambutan terhadap susu yang dijualnya mendapat tempat di hati pengguna selain mudah dijual serta boleh diamalkan lapisan umur.
“Alhamdulillah. Berkat usaha keras dan tidak pernah kenal erti jemu selain doa ibu, setahun selepas itu saya dilantik sebagai gold leader hasil daripada jualan tahunan yang memberangsangkan.
“Saya juga tidak pernah terfikir akan mempunyai seramai 300 orang ejen dan stokis di bawah kendalian saya kini,” ujarnya yang bersyukur kerana dapat sama-sama berkongsi rezeki kepada orang ramai.

Anak kelahiran Johor ini percaya apa yang dikecapinya pada masa kini adalah berkat doa ibunya.
Diaju soalan mengenai cabaran dan onak duri yang pernah dilaluinya sejak berkecimpung dalam arena bisnes, Azreen mengakui semua pekerjaan di dalam dunia ini ada risiko tersendiri.
Terdahulu, dia juga pernah menjadi pengedar bagi produk kosmetik untuk tempoh beberapa bulan, namun ia tidak begitu berhasil selain terpaksa menanggung kerugian ribuan ringgit.
“Menjual produk kosmetik dan minuman jauh dan banyak bezanya. Kedua-duanya pernah saya lalui.
“Saya juga berdepan masalah pusingan modal dek kerana lambakan produk yang tidak terjual. Jadi daripada situ, saya nekad untuk fokus memasarkan Goatgeos yang semakin dikenali,” ujarnya.
Pada masa sama, Azreen yang mengidolakan pengasas Goatgeos, Nur Iliyani Redzuan dan ibu kandungnya, Zulaila Maimun turut merancang untuk menambah bilangan ejen serta stokis sedia ada kepada 500 orang menjelang akhir tahun nanti.
“Memandangkan negara masih berdepan dengan pandemik Covid-19, pasti banyak pihak terjejas dan terkesan umumnya berhubung pendapatan.
“Justeru, kami membuka seluas-luasnya peluang dan ruang untuk sesiapa sahaja menjana pendapatan bersama Goatgeos,” katanya yang kini baharu sahaja berjinak-jinak dalam perniagaan menjual ikan patin tempoyak dan pais secara sejuk beku bermula September tahun lalu.
Untuk maklumat lanjut mengenai pendaftaran sebagai ejen Goatgeos, boleh hantarkan WhatsApp atau hubungi Azreen di talian 016-2083 949. – K ONLINE


Isteri cubit lagi sakit
Oleh KOSMO!

26 Februari 2021, 6:59 pm
Oleh NIK SUKRY RAMLI
KUANTAN – “Kalau isteri kita cubit, lagi sakit,” demikian seloroh Menteri Besar, Datuk Seri Wan Rosdy Wan Ismail ketika ditanya sama ada beliau berasa sakit atau tidak ketika menerima suntikan vaksin Covid-19 hari ini.
Beliau yang menjadi individu pertama di negeri ini menerima vaksin itu, mengetuai 115 penerima lain yang terdiri daripada petugas barisan hadapan di bawah Program Imunisasi Covid-19 Negeri Pahang di Dewan Jubli Perak Sultan Haji Ahmad Shah dekat sini, hari ini.
Katanya, kerajaan negeri menyasarkan seramai 1.2 juta daripada hampir 1.7 juta atau 70 peratus daripada rakyat Pahang mendapat suntikan vaksin menjelang Februari tahun depan.
“Kita jangka Februari tahun depan boleh selesai semua, tetapi bergantung kepada tarikh bila vaksin sampai, kalau lagi cepat selesai lagi bagus,” katanya dalam sidang akhbar selepas selesai menerima suntikan.
Yang hadir sama Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norolazali Sulaiman; Setiausaha Kerajaan negeri, Datuk Seri Dr Sallehuddin Ishak dan Pengarah Kesihatan Pahang, Datuk Dr Bahari Awang Ngah.

Dalam perkembangan sama, Wan Rosdy memberi amaran kepada golongan anti vaksin supaya tidak menyebarkan kenyataan mengelirukan mengenai suntikan vaksin Covid-19.
“Sesiapa yang menghasut orang ramai supaya tidak ambil vaksin boleh didakwa mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998 dan mereka boleh dikenakan denda atau dihukum penjara maksimum dua tahun.
“Walaupun tiada paksaan, tetapi saya dengar ada negara yang hanya benarkan individu yang ambil vaksin dan tunjuk bukti mereka ambil vaksin masuk ke negara mereka sekali gus menyukarkan sesiapa ingin keluar negara untuk melancong atau bekerja,” katanya.
Penghantaran fasa pertama sebanyak 23,400 dos vaksin keluaran Pfizer bagi negeri ini tiba di Hospital Tengku Ampuan Afzan (HTAA), di sini, Rabu lalu.
Sebanyak 9,360 dos disimpan di HTAA, Hospital Lipis (4,680 dos); Hospital Sultan Haji Ahmad Shah, Temerloh (4,680 dos); Hospital Rompin (3,510 dos) dan Hospital Bentong (1,170 dos). – K! ONLINE


Malaysia terima vaksin Covid-19 jenis Sinovac esok
Oleh MOHD. HUSNI MOHD. NOOR

26 Februari 2021, 7:01 pm
PUTRAJAYA – Malaysia akan menerima ketibaan vaksin Covid-19 Sinovac di Lapangan Terbang Antarabangsa Kuala Lumpur (KLIA) melalui penerbangan MH319 kira-kira pukul 9 pagi esok.
Kementerian Sains, Teknologi dan Inovasi (MOSTI) menerusi kenyataan akhbar berkata, vaksin keluaran China itu diterbangkan dari Kilang Sinovac di Beijing, China oleh MABkargo Sdn. Bhd. (MASKargo).
Menurutnya, vaksin itu tiba secara pukal dalam bentuk cecair sebanyak 200 liter dan diterbangkan dengan penerbangan Passenger-to-Cargo (P2C) menggunakan pesawat Airbus 300, yang kemudian boleh diproses menjadi lebih daripada 300,000 dos.
“Perjalanan vaksin ini dari kilang Sinovac di Beijing, China telah diuruskan oleh Sinovac dan Pharmaniaga Logistics Sdn. Bhd. melalui perjanjian di peringkat global.
“Malaysia dijadualkan memperolehi 14 juta dos vaksin Sinovac secara berperingkat yang akan melindungi kira-kira 22 peratus populasi penduduk di negara,” katanya.
Katanya, perolehan vaksin Covid-19 Sinovac adalah bukti kepada hubungan baik antara Kerajaan Malaysia dan Kerajaan Republik China.

Majlis ringkas menyambut ketibaan vaksin itu di KLIA esok akan disertai Menteri Kesihatan, Datuk Seri Dr. Adham Baba; Menteri Sains, Teknologi dan Inovasi Khairy Jamaluddin merangkap Menteri Penyelaras Program Imunisasi Covid-19 Kebangsaan (PICK) dan Menteri Pengangkutan Datuk Seri Ir. Dr. Wee Ka Siong.
Turut dijangka hadir Menteri Pertahanan, Datuk Seri Ismail Sabri Yaakob dan Menteri Luar Negeri, Datuk Seri Hishammuddin Hussein dan Duta Republik China ke Malaysia, Ouyang Yujing.
Malaysia telah memulakan PICK pada Rabu lalu yang mana Perdana Menteri, Tan Sri Muhyiddin Yassin menjadi individu pertama di negara ini menerima suntikan pertama vaksin Covid-19 jenis Pfizer-BioNTech.
PICK dibahagikan kepada tiga peringkat yang mana Fasa 1 membabitkan petugas barisan hadapan bermula 1 Februari ini hingga April depan,
Manakala, Fasa 2 pula akan membabitkan warga emas berusia 60 tahun ke atas dan golongan berisiko tinggi bermula April ini hingga Ogos depan.
Sementara Fasa 3 membabitkan penduduk Malaysia berusia 18 tahun ke atas bermula Mei ini hingga Februari tahun depan. – K! ONLINE


[VIDEO] Penjenayah ‘berani mati’ sondol ‘King’ diberkas
Oleh MUHD AFIQ AL-HAFIZ MAT YUSOF

26 Februari 2021, 8:03 pm
PETALING JAYA – Dua anggota polis terpaksa melepaskan beberapa das tembakan ke arah tayar sebuah kereta jenis Proton Waja yang dinaiki dua lelaki selepas merempuh dua kenderaan di persimpangan lampu isyarat Sierramas di Sungai Buloh dekat sini hari ini.
Kejadian yang mencetuskan kebimbangan orang awam terbabit tular di media sosial menerusi satu video berdurasi satu minit 45 saat yang menunjukkan kereta bernombor pendaftaran MAS175 melanggar bahagian belakang lori dan sisi kereta jenis Perodua Myvi untuk melarikan diri.
Pemandu kereta tersebut turut dilihat mengundurkan kenderaannya dan melanggar kereta lain beberapa kali sebelum berjaya memecut melalui celahan kereta menghala ke arah Kuala Selangor.
Difahamkan, kedua-dua suspek dipercayai telah melarikan diri ke kawasan belukar berhampiran sebaik menghentikan kenderaan di bahu jalan berhampiran MRT Damansara Damai.
Ketua Polis Daerah Petaling Jaya, Asisten Komisioner Nik Ezanee Mohd. Faisal menerusi satu kenyataan mengesahkan kejadian tersebut.
“Setakat ini, salah seorang suspek telah berjaya diberkas polis pada hari yang sama,” katanya ringkas.

View this post on Instagram

A post shared by Kosmo! Online | Akaun Rasmi (@kosmo_online)


Pertimbang rentas negeri jika capai imuniti kelompok
Oleh SITI A'ISYAH SUKAIMI

26 Februari 2021, 8:10 pm
PUTRAJAYA – Kelonggaran bagi aktiviti rentas negeri akan dipertimbangkan sekiranya negara mencapai imuniti kelompok dengan sasaran 70 hingga 80 peratus rakyat Malaysia sudah diberikan vaksin.
Ketua Pengarah Kesihatan, Tan Sri Dr. Noor Hisham Abdullah berkata, pihaknya pernah membincangkan perkara tersebut namun, setakat ini belum ada keputusan yang telah dibuat.
“Justeru dalam tempoh enam hingga sembilan bulan ini, kita menggunakan dua strategi iaitu kesihatan awam dan pemberian vaksin Covid-19. Kita seiringkan supaya mencapai sasaran 70 hingga 80 peratus rakyat diberikan vaksin.
“Selepas itu, mungkin rentas negeri boleh dipertimbangkan. Kita guna dua strategi ini sehinggalah negara mencapai imuniti kelompok,” katanya pada sesi libat urus darurat Covid-19 Siri 4/2021: Pelaksanaan Program Imunisasi Covid-19 secara maya di sini hari ini.
Ia turut disertai oleh Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Hishamshah Mohd. Ibrahim yang bertindak sebagai moderator.
Tiga panel lain ialah Timbalan Ketua Pengarah Kesihatan (Kesihatan Awam), Datuk Dr. Chong Chee Kheong; Timbalan Pengarah Cawangan Pengurusan Farmasi Logistik Bahagian Amalan dan Perkembangan Farmasi, Norhuda Mohd. Tajuddin serta Ketua Penolong Pengarah Kanan Bahagian Kawalan Penyakit, Dr. Maheshwara Rao.

Ditanya mengenai petanda jika negara sudah mencapai imuniti kelompok, Noor Hisham berkata, perkara tersebut perlu dilihat kepada jumlah rakyat yang sudah diberikan vaksin Covid-19.
“Kita mempunyai kira-kira 32 juta rakyat Malaysia jadi kita melihat kepada angka tersebut. Selain itu, kajian dijalankan selepas pemberian vaksin ini iaitu kepada komuniti sama ada antibodi masih ada dan penilaian program vaksin akan dibentangkan nanti.
“Selain itu, penilaian keberkesanan program ini juga sedang dilakukan dan banyak data yang perlu dikumpulkan bagi mendapatkan hasil yang jelas,” katanya. – K! ONLINE


Pensyarah didenda RM36,000 buat tuntutan palsu
Oleh DIYANATUL ATIQAH ZAKARYA

26 Februari 2021, 6:16 pm
MELAKA – Seorang pensyarah Politeknik Merlimau Melaka didenda RM36,000 oleh Mahkamah Sesyen di sini hari ini selepas mengaku bersalah atas tiga pertuduhan mengemukakan dokumen palsu berjumlah RM59,320.70 bagi pembelian keperluan pasukan ragbi pelajar di institusi itu sejak 2016.
Hakim Datuk Mohd. Nasir Nordin menjatuhkan hukuman itu terhadap Mohd. Shafie Osman, 40, sebaik sahaja tertuduh mengaku salah atas pertuduhan yang dibacakan secara berasingan oleh jurubahasa mahkamah.
Mengikut pertuduhan, tertuduh didapati dengan curangnya telah menggunakan dokumen palsu sebagai sebut harga dari Syarikat Ak Maju Resources masing-masing pada 19 Oktober 2016, 23 Januari 2017 dan 7 Ogos 2017.
Kesemua kesalahan itu dilakukan tertuduh di Politeknik Merlimau Melaka, KB 1031 Pejabat Pos Merlimau.
Sabit kesalahan, tertuduh boleh dikenakan hukuman penjara maksimum dua tahun atau denda atau kedua-duanya sekali mengikut Seksyen 471 Kanun Keseksaan dan boleh dihukum di bawah Seksyen 465 kanun sama.
Mengikut fakta kes, dalam tempoh tersebut tertuduh dengan curangnya telah menggunakan dokumen palsu Syarikat Ak Maju Resources dengan mengemukakan sebut harga masing-masing berjumlah 19,750.72 pada 19 Oktober 2016, RM19,810.24 (23 Januari 2017) dan RM19,759.74 (7 Ogos 2017).

Pemilik syarikat Noor Azam Khalid menyatakan beliau diarahkan tertuduh untuk menunjukkan contoh format sebut harga syarikatnya, namun mengesahkan tidak pernah mengeluarkan sebarang sebut harga serta membekalkan item-item yang dinyatakan di dalam dokumen itu.
Noor Azam juga mengesahkan terdapat kemasukan transaksi pembayaran berjumlah keseluruhan RM59,320.70 dan telah membuat pengeluaran menggunakan cek sebelum menyerahkan wang tersebut kepada tertuduh, seperti yang diarahkannya.
Peguam Rosli Kamaruddin yang mewakili tertuduh merayu agar hukuman ringan dapat diberikan dengan alasan anak guamnya merupakan seorang pensyarah berdedikasi dan banyak memberikan sumbangan kepada pasukan ragbi institusi pengajian tersebut sehingga mampu bertanding ke peringkat antarabangsa.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) R. Francine Cherly, bagaimanapun memohon hukuman setimpal dikenakan sebagai pengajaran terhadap tertuduh dan masyarakat.
Mahkamah kemudian menjatuhkan hukuman denda sebanyak RM12,000 bagi setiap pertuduhan atau penjara enam bulan jika gagal bayar. Tertuduh kemudian membayar denda tersebut. – K! ONLINE


Jumlah penagih golongan B40 meningkat
Oleh DIYANATUL ATIQAH ZAKARYA

26 Februari 2021, 6:11 pm
JASIN – Agensi Antidadah Kebangsaan (AADK) Melaka mendedahkan jumlah penagihan dadah membabitkan golongan B40 di negeri ini meningkat dengan rekod terkini lebih 800 Orang Kena Pengawasan (OKP) terdiri daripada kelompok itu.
Pengarahnya, Nazir Mohamad berkata, berdasarkan rekod, tangkapan yang dibuat pada 2019 adalah sebanyak 991 orang dan jumlah itu terus meningkat kepada 1,113 pada tahun lalu.
Katanya, sehingga kini pihaknya memantau seramai 1,657 OKP dengan lebih separuh daripada jumlah tersebut terdiri daripada golongan B40.
“Hasil semakan dan rekod latar belakang dilakukan, kita mendapati jumlah penagihan dari golongan B40 meningkat dengan 800 daripada 1,657 OKP adalah daripada kolompok tersebut.
“Kebanyakan mereka mengakui mula terjebak dengan penagihan dadah gara-gara kononnya ingin melepaskan tekanan yang dihadapi disebabkan masalah kewangan,” katanya.
Beliau berkata demikian pada sidang akhbar program Sentuhan Prihatin sempena memperingati Hari Antidadah Kebangsaan 2021 di sini, hari ini. Turut hadir ialah Pegawai Daerah Jasin, Datuk Anis Ali Hasan.

Mengulas lanjut, Nazir berkata, sebanyak 76 peratus daripada jumlah OKP tersebut berusia antara 18 hingga 45 tahun.
“Setakat ini seramai 1,259 OKP adalah daripada golongan belia dan tiada tangkapan membabitkan remaja sekolah.
“Selebihnya adalah mereka yang berusia 46 tahun dan ke atas termasuk warga emas,” katanya.
Terdahulu, pada program tersebut, pasukan AADK bersama-sama wakil dari Pejabat Daerah dan Tanah Jasin itu menyantuni lima orang OKP di sekitar daerah Jasin dan menyampaikan sumbangan berbentuk kit makanan dan wang tunai mengikut keperluan masing-masing. – K! ONLINE


Doktor rugi RM72,000 tertarik pinjaman di Facebook
Oleh DIYANATUL ATIQAH ZAKARYA

26 Februari 2021, 6:28 pm
MELAKA – Seorang doktor lelaki berputih mata selepas rugi RM72,165.74 gara-gara tertarik dengan tawaran pinjaman di Facebook, baru-baru ini.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, kejadian berlaku selepas doktor berusia 30 tahun itu tertarik dengan tawaran pinjaman tersebut yang diiklankan di media sosial Facebook.
Katanya, mangsa yang berminat kemudian telah berhubung dengan suspek sebelum meneruskan perbincangan melalui panggilan telefon.
“Selepas berbincang, mangsa bersetuju untuk membuat pinjaman sebanyak RM200,000.
“Mangsa yang berkhidmat di sebuah hospital di negeri ini bagaimanapun diarahkan suspek untuk membuat pelbagai bayaran tertentu seperti duti setem dan sebagainya bagi membolehkannya mendapat pinjaman itu,” katanya ketika dihubungi di sini, hari ini.
Katanya, mangsa yang percaya dengan penerangan suspek seterusnya telah melakukan tujuh transaksi pembayaran berjumlah keseluruhan RM72,165.74 secara ke dalam tiga akaun bank berbeza yang diberikan suspek.

“Selepas membuat pembayaran, suspek masih meminta wang daripada mangsa dan sehingga kini masih tidak menerima pinjaman wang seperti dijanjikan.
“Berasa dirinya tertipu, doktor tersebut kemudian membuat laporan di Balai Polis Melaka Tengah, semalam,”katanya.
Katanya, hasil semakan lanjut, pihaknya mendapati nombor talian yang digunakan suspek terlibat dengan sembilan laporan menggunakan modus operandi sama.
Jelasnya, kes tersebut disiasat di bawah Seksyen 420 Kanun Keseksaan atas kerana menipu. – K! ONLINE


Lelaki belum sempat dapatkan rawatan rebah, meninggal dunia
Oleh IVAN AMIRUL

26 Februari 2021, 6:22 pm
KOTA KINABALU – Seorang lelaki warga asing rebah sebelum disahkan meninggal dunia berhampiran sebuah klinik swasta dalam kejadian di pekan Tanjung Aru semalam.
Dalam kejadian sekitar pukul 10.30 pagi itu, lelaki berusia 51 tahun terbabit dikatakan mengaku sakit dada dan sukar bernafas sebelum meminta bantuan rakannya untuk menghantarnya ke klinik di pekan berkenaan.
Bagaimanapun, mangsa dikatakan tiba-tiba rebah dan terus tidak sedarkan diri ketika sampai berhampiran klinik terbabit.
Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan kejadian itu.
Habibi memaklumkan pihaknya menerima panggilan kecemasan berhubung kejadian berkenaan dan terus menghantar sepasukan polis ke lokasi untuk pemeriksaan.
“Sebaik tiba di lokasi, mangsa didapati masih tidak sedarkan diri sebelum dibawa ke bahagian kecemasan Hospital Queen Elizabeth (HQE).

“Namun, mangsa disahkan meninggal dunia kira-kira pukul 11.20 pagi ketika mendapatkan rawatan lanjut di hospital. Setakat ini, punca kematian masih belum dapat diketahui,” katanya.
Habibi berkata, mayat mangsa sudah dihantar ke Jabatan Forensik HQE bagi tujuan ujian saringan Covid-19.
“Siasatan lanjut masih diteruskan dan setakat ini kes diklasifikasikan sebagai kematian mengejut,” katanya. – K! ONLINE


PKPB di Sarawak dilanjutkan
Oleh MOHD RIDZAUDDIN ROSLAN

26 Februari 2021, 6:30 pm
PETALING JAYA- Perintah Kawalan Pergerakan Bersyarat (PKPB) akan dilanjutkan di seluruh negeri Sarawak bermula 2 hingga 15 Mac depan.
Menteri Kanan Keselamatan, Datuk Seri Ismail Sabri Yaakob berkata,keputusan itu dibuat selepas pelaksanaan penilaian risiko oleh beberapa agensi dalam Jawatankuasa Teknikal PKP.
”Kerajaan sebelum ini telah melaksanakan PKPB di seluruh negeri Sarawak dijadualkan tamat pada 1 Mac 2021.
“Berdasarkan penilaian risiko dilaksanakan oleh Kementerian Kesihatan (KKM) masih berlaku peningkatan kes di seluruh Sarawak dengan 2,623 angka direkodkan dalam tempoh 14 hari bermula 12 sehingga 25 Februari 2021,” katanya tadi. – K! ONLINE


Waris penghantar makanan yang maut dalam kemalangan terima faedah Perkeso
Oleh ZAKKINA WATI AHMAD TARMIZI

26 Februari 2021, 6:08 pm
SEREMBAN – Waris kepada seorang penghantar makanan Food Panda yang meninggal dunia dalam kemalangan di simpang tiga, Jalan AST 6, Taman AST dekat sini pada 17 Februari lalu menerima bayaran faedah daripada Pertubuhan Keselamatan Sosial (Perkeso) hari ini.
Pengarah Perkeso Negeri Sembilan, Fuad Alias berkata, mangsa kemalangan tersebut iaitu, Muhammad Azman Abdul Aziz, 30, merupakan orang berinsuran (OB) dan hasil semakan pihak waris layak menerima dua jenis faedah daripada Perkeso.
Bayaran faedah berkenaan adalah Faedah Pengurusan Mayat (FPM) dan juga Faedah Pencen Penakat yang akan dibayar kepada dua bahagian iaitu ayah mangsa, Abdul Aziz Abdul Kadir, 64, dan ibunya, Razmah Maafof, 61.
“Selepas siasatan dan semakan dijalankan, waris mangsa akan menerima sejumlah RM2,000 bagi FPM manakala bagi Faedah Pencen Penakat pula bayaran pertama dijangka akan diterima bermula pada awal bulan depan sebanyak RM330.36,” katanya kepada pemberita selepas menyampaikan sumbangan tersebut di Taman Panchor Jaya dekat sini hari ini.
Pada 17 Februari lalu, Muhammad Azman maut selepas motosikal yang ditunggangnya dilanggar sebuah kereta yang dipandu seorang warga emas berusia 64 tahun.
Kemalangan yang berlaku kira-kira pukul 8.25 malam itu menyebabkannya mengalami kecederaan parah di bahagian kepala dan meninggal dunia di tempat kejadian.

Sementara itu, Fuad menyeru mana-mana individu yang bekerja sendiri di seluruh negara supaya mendaftar dan mencarum dengan Skim Keselamatan Sosial Pekerjaan Sendiri (SKSPS) dibawah Akta Keselamatan Sosial Pekerjaan Sendiri 2017.
“Pada minggu lalu, terdapat satu lagi kemalangan yang melibatkan penghantar makanan Food Panda di Nilai sehari selepas kejadian ini. Bagaimanapun, waris tidak layak menerima apa-apa faedah daripada Perkeso kerana mangsa tidak berdaftar dan mencarum dengan SKSPS,” katanya.
“Sehingga 5 Februari lalu, seramai 12,414 individu bekerja sendiri daripada 19 sektor tidak formal sudah mendaftar dengan SKSPS di negeri bagaimanapun, hanya 641 individu sahaja dari sektor pengangkutan barangan dan makanan berbuat demikian, jumlah ini terlalu kecil dengan jumlah individu yang bekerja dalam sektor tersebut,” katanya.
Sementara itu, ibu waris, Razmah Maarof, 61, berkata, dia berterima kasih kepada pihak Perkeso dan akan menggunakan duit berkenaan untuk mengadakan kenduri arwah untuk anaknya itu.
“Saya masih belum memikirkan tentang duit berkenaan mungkin saya akan menggunakannya untuk kenduri arwah nanti selepas tempoh Perintah Kawalan Pergerakan Bersyarat (PKPB) tamat,” katanya
Allahyarham Muhammad Azman merupakan anak bongsu daripada dua beradik bekerja sebagai penghantar permit di MYEG Seremban dan bekerja separuh masa sebagai penghantar makanan Food Panda. – K! ONLINE


Elak sebar berita palsu mengenai vaksin Covid-19
Oleh YATIMIN ABDULLAH

26 Februari 2021, 6:25 pm
RANTAU PANJANG – Kerajaan akan mengambil tindakan terhadap individu atau kumpulan yang menyebarkan berita palsu mengenai suntikan vaksin Covid-19 sehingga mencetus keadaan panik kepada rakyat di negara ini.
Timbalan Menteri Dalam Negeri I, Datuk Seri Ismail Mohamed Said berkata, tindakan akan terus diambil kepada golongan terbabit berpandukan kepada peruntukan undang-undang yang sedia ada.
Menurutnya, pihak Kementerian Dalam Negeri (KDN) menerusi Polis Diraja Malaysia (PDRM) akan terus bekerjasama dengan Kementerian Komunikasi dan Multimedia (KKM) untuk mengesan dan mengambil tindakan tegas kepada golongan tersebut.
“Isu pengambilan vaksin ini bukan sahaja melibatkan Covid-19, suntikan cacar sebelum itu turut mendapatkan tentangan daripada sesetengah golongan sehingga menyebabkan kadar imunisasi kanak-kanak merosot.
“Saya yakin rakyat Malaysia mempunyai pengetahuan dan tahap kesedaran tinggi bahayanya Covid-19,” katanya ketika ditemui pemberita selepas mengadakan lawatan ke Markas Taktikal Pasukan Gerakan Am (PGA) Lubok Setol di sini hari ini.
Hadir sama, Ketua Polis Kelantan Datuk Shafien Mamat ; Komander Briged Tenggara PGA, Senior Asisten Komisioner Hasan Basri Ahmad Safar dan Timbalan Ketua Pengarah Bahagian Operasi Agensi Kawalan Sempadan Malaysia (Aksem), Senior Asisten Komisioner Ibrahim Saad.

Sebelum ini, tular di media sosial apabila terdapat selintir golongan anti vaksin dikesan menyebarkan berita palsu berhubung pengambilan vaksin Covid-19.
Mengulas lanjut, Ismail memberitahu, kerajaan mempunyai peruntukan undang-undang di bawah ordinan darurat KDN untuk mengambil tindakan terhadap individu atau kumpulan yang terlibat dalam penyebaran berita palsu.
Katanya, sebarang penyebaran berita palsu yang mengugat kestabilan negara akan berdepan tindakan tegas. – K! ONLINE


Pegawai Imigresen dipenjara 30 hari, denda RM40,000
Oleh NOR SHAFAWATI YUP

26 Februari 2021, 6:18 pm
SEREMBAN – Seorang Pegawai Imigresen yang ditahan dalam Ops Selat sebelum ini dipenjara 30 hari dan dijatuhi hukuman denda RM40,000 oleh Mahkamah Sesyen di sini hari ini selepas mengaku bersalah atas dua pertuduhan menerima suapan berjumlah RM2,100 sejak dua tahun lalu.
Mohd. Shah Ezywan Abd. Rahman, 34, yang merupakan Pegawai Imigresen Gred KP19 membuat pengakuan mengikut Seksyen 165 Kanun Keseksaan itu selepas pertuduhan dibacakan di hadapan Hakim Madihah Harullah.
Sebelum ini, Mohd. Shah Ezywan telah dihadapkan ke mahkamah pada 26 Januari lalu atas 12 pertuduhan terbabit dalam penggubahan wang haram dan menerima rasuah bernilai RM885,950.
Berdasarkan pertuduhan, tertuduh didakwa menerima wang berjumlah masing-masing RM1,200 dan RM900 daripada seorang individu yang mana tertuduh mengetahui individu terbabit mempunyai hubungan dengan kerja-kerja rasmi yang dilakukan.
Kesalahan itu didakwa dilakukan di Malayan Banking Berhad Cawangan Nilai antara 7 Julai 2019 hingga 19 Mei 2020.
Mahkamah kemudian menetapkan Mohd. Shah Ezywan dijatuhi hukuman denda RM20,000 bagi setiap pertuduhan dan penjara 30 hari bagi kedua-dua pertuduhan (hukuman berjalan serentak), jika gagal membayar denda, tertuduh dikenakan penjara enam bulan.

Terdahulu, dalam prosiding pada 26 Januari lalu, Mohd Shah Ezywan yang ditahan dalam Ops Selat mengaku tidak bersalah atas lapan pertuduhan menerima rasuah mengikut Seksyen165 Kanun Keseksaan dan empat pertuduhan pengubahan wang haram berjumlah RM885,950.
Bagaimanapun, mahkamah hari ini memerintahkan enam pertuduhan lain di bawah Seksyen 165 Kanun Keseksaan dan empat pertuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, digugurkan.
Mahkamah turut membenarkan permohonan Suruhanjaya Pencegahan Rasuah Malaysia (SPRM) untuk melucut hak pelbagai aset berjumlah RM1,209,380.65 termasuk wang tunai, empat buah kereta dan barang kemas.
Empat buah kereta yang dilucut hak tersebut ialah Subaru Impreza, Honda Civic, Mitsubishi Lancer dan Toyota Supra.
Mohd. Shah Ezywan diwakili peguam Datuk Salehuddin Saidin manakala pihak pendakwaan dikendalikan oleh Timbalan Pendakwa Raya Wan Shaharuddin Wan Ladin. – K! ONLINE


Lebih sejuta daftar vaksin menerusi MySejahtera
Oleh MOHD. HUSNI MOHD. NOOR

26 Februari 2021, 6:04 pm
PUTRAJAYA – Lebih sejuta rakyat Malaysia sudah mendaftar untuk menerima vaksin Covid-19, setakat pukul 3 petang tadi.
Berdasarkan angka sebenar, seramai 1,065,423 rakyat Malaysia sudah mendaftar menerusi aplikasi MySejahtera.
Angka terbaharu itu dikongsi Kementerian Kesihatan Malaysia (KKM) menerusi hantaran di Facebook, petang tadi.
Bilangan pendaftaran bagi mendapatkan vaksin Covid-19 terus mencatatkan peningkatan selepas Program Imunisasi Covid-19 Kebangsaan (PICK)  dilancarkan secara rasmi pada Rabu lalu.
PICK secara rasmi digerakkan seluruh negara bermula Rabu dengan Perdana Menteri, Tan Sri Muhyiddin Yassin menjadi individu pertama menerima suntikan pertama vaksin berkenaan.
Hari ini sahaja beberapa menteri Kabinet menerima suntikan pertama vaksin termasuk Menteri Kanan (Keselamatan), Datuk Seri Ismail Sabri Yaakob; Menteri di Jabatan Perdana Menteri (Hal Ehwal Agama); Datuk Seri Zulkifli Mohamad al-Bakri dan Menteri Pertanian dan Industri Makanan, Datuk Seri Dr Ronald Kiandee. – K! ONLINE


15,409 pekerja asing saring Covid-19
Oleh MOHD RIDZAUDDIN ROSLAN

26 Februari 2021, 6:38 pm
PETALING JAYA- Seramai 15,409 orang warga asing menjalani ujian saringan Covid-19 semalam dan sembilan daripadanya telah disahkan positif wabak berkenaan.
Menteri Kanan Keselamatan, Datuk Seri Ismail Sabri Yaakob berkata, secara kumulatif, Kementerian Sumber Manusia (KSM) memaklumkan seramai 506,893 pekerja warga asing telah disaring.
“Saringan pekerja asing itu melibatkan seramai 26,231 majikan.
“Daripada jumlah ini, seramai 8,548 orang telah disahkan positif manakala 498,345 lagi adalah negatif,” katanya tadi.
Jelasnya,sebanyak 1,489 buah klinik telah terlibat dengan program saringan itu.
“Seperti yang telah diumumkan, ujian saringan Covid-19 adalah diwajibkan kepada semua pekerja warga asing mulai 1 Februari 2021,”jelasnya. – K! ONLINE


Fitnah: Perkasa diperintah bayar RM150,000 kepada Guan Eng
Oleh NUZULSHAM SHAMSUDDIN

26 Februari 2021, 5:34 pm
PUTRAJAYA – Mahkamah Persekutuan hari ini memerintahkan Pertubuhan Pribumi Perkasa Malaysia (Perkasa) dan Presidennya, Datuk Ibrahim Ali membayar ganti rugi RM150,000 kepada bekas Ketua Menteri Pulau Pinang, Lim Guan Eng kerana fitnah.
Keputusan itu dibuat selepas panel tiga hakim yang diketuai Hakim Mahkamah Persekutuan Datuk Nallini Pathmanathan melalui majoriti 2-1, membenarkan rayuan Guan Eng untuk mengetepikan keputusan Mahkamah Rayuan yang membatalkan keputusan Mahkamah Tinggi.
Ketika prosiding, Hakim Datuk Harmindar Singh Dhaliwal yang menyampaikan keputusan itu berkata, seorang pegawai awam, sama ada menyaman atas kapasiti jawatan rasmi atau peribadi, tidak dilarang daripada membawa tindakan untuk mendapatkan ganti rugi atas fitnah.
Hakim Mahkamah Persekutuan, Datuk Abdul Rahman Sebli menentang kepada keputusan itu.
Menurut penghakiman majoriti itu, semua individu tidak kira atas apa jua kapasiti berhak mendapat perlindungan.
“Selagi mana kenyataan berbaur fitnah itu menunjukkan siapa individu dalam kerajaan dalam `serangan’ mereka berbanding mengkritik tindakan atau polisi kerajaan, individu yang dikenalpasti itu mempunyai hak untuk memulakan tindakan atas selagi mana reputasi mereka terjejas.

“Tiada perkara yang boleh membezakan seorang penjawat awam yang difitnah atas tindakannya dalam kapasiti rasmi atau peribadi,” ujar Hakim Harminder.
Selain itu, berdasarkan pliding yang difailkan, adalah jelas tindakan saman yang dibuat oleh Guan Eng adalah di atas kapasiti peribadinya dan bukan sebagai Ketua Menteri.
Sementara, menurut penghakiman menentang Hakim Abdul Rahman, tiada sebarang kebenaran daripada Penasihat Undang-Undang Negeri dikemukakan oleh firma guaman yang mewakili Guan Eng dalam tindakan saman tersebut.
Sehubungan itu, peguam yang mewakili perayu di semua peringkat mahkamah bukanlah ejen yang dilantik bagi mengendalikan kes saman itu.
Selepas penghakiman dibacakan, Mahkamah Persekutuan mengembalikan keputusan yang dibuat Mahkamah Tinggi Kuala Lumpur dan ganti rugi sebanyak RM150,000 yang perlu dibayar oleh Perkasa dan Ibrahim.
Mahkamah turut menetapkan kos sebanyak RM50,000.
Pada 11 Mei 2012, Guan Eng memfailkan saman fitnah terhadap tujuh defendan dengan mendakwa bahawa bekas Ketua Penerangan Perkasa, Allahyarham Ruslan Kassim menyiarkan kenyataan di laman sesawang Perkasa pada 1 Oktober 2011, yang meminta ahli perniagaan Datuk Mohamad Azman Yahya memberi penjelasan tentang pertemuannya dengan Datuk Seri Kalimullah Hassan dan seorang pemimpin kanan PAP di Singapura pada 12 Ogos 2011. – K! ONLINE


PN Pulau Pinang setuju jalin kerjasama dengan Gerakan
Oleh KOSMO!

26 Februari 2021, 5:30 pm
Oleh ISWAN SHAFIQ ISA
SEBERANG PERAI – Perikatan Nasional (PN) Pulau Pinang secara umumnya telah bersetuju untuk menjalin kerjasama dengan Gerakan negeri menjelang Pilihan Raya Umum ke-15 (PRU-15).
Perkara itu disahkan oleh Pengerusi Badan Perhubungan PN negeri, Datuk Shabudin Yahaya susulan satu pertemuan yang diadakan bersama pucuk pimpinan parti itu baru-baru ini.
Shabudin yang juga Pengerusi Bersatu negeri berkata, pertemuan itu antara lain turut membincangkan persediaan untuk Gerakan menjalin kerjasama bersama PN selain soal pengagihan kerusi kepada parti itu yang pernah menerajui negeri ini.
“Kami (PN Pulau Pinang) mengalu-alukan kehadiran mereka dan perbincangan awal kita itu sebenarnya lebih kepada mencari kaedah terbaik untuk membentuk persefahaman bersama.
“Bagi tujuan itu juga, Ahad ini (lusa) kita akan adakan mesyuarat pertama jawatankuasa PN peringkat negeri dan jika tiada halangan, Gerakan akan menyertai menyuarat yang berikutnya,” katanya.

Beliau yang juga Ahli Parlimen Tasek Gelugor ditemui pemberita selepas majlis penyerahan sumbangan van jenazah kepada pengurusan Masjid Jamek Al-Islah, Pokok Tampang di Tasek Gelugor di sini hari ini.
Mengulas lanjut soal pengagihan kerusi kepada Gerakan pula kata Shabudin, perkara itu masih di peringkat perbincangan dan bukannya keputusan.
“Kita perlu bincang semula (soal pembahagian kerusi untuk Gerakan) di peringkat parti (PN) bersama Pas serta parti komponen lain selepas ini.
“Buat masa ini, kita nampak kehadiran mereka lebih kepada soal persediaan untuk memastikan PN lebih berkesan dalam kempennya di Pulau Pinang sekaligus memenuhi hala tuju kita untuk kembali mendapatkan Pulau Pinang dan kita memang bersedia untuk ke arah itu,” katanya. – K! ONLINE


Mohon golongan antivaksin berlapang dada
Oleh MOHD. HUSNI MOHD. NOOR

26 Februari 2021, 5:48 pm
PUTRAJAYA – Marilah bersama-sama berlapang dada dan buat yang terbaik untuk diri sendiri dan masyarakat.
Itu pesanan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri kepada golongan antivaksin di negara ini.
Beliau berkata demikian pada sidang akhbar selepas menerima suntikan vaksin Covid-19 di Pejabat Kesihatan Wilayah Persekutuan Putrajaya di Presint 11, di sini kira-kira pukul 3.20 petang tadi.
Turut sama menerima suntikan bersama beliau petang tadi adalah Menteri Pertanian dan Industri Makanan, Datuk Seri Ronald Kiandee.
Zulkifli berkata, beliau menyeru kepada golongan antivaksin supaya melihat isu vaksin Covid-19 dengan lebih mendalam lagi.
“Kepada golongan sahabat kami yang mendakwa bahawa vaksin tidak perlu, marilah kita tengok dengan lebih mendalam lagi isu ini.

“Kita boleh fikir secara lebih meluas lagi. Insya-Allah kita akan temukan jalan yang terbaik,” katanya.
Katanya, kesan pengambilan vaksin diperakui berkesan dan memberi kesan positif di serata dunia.
Malah, katanya, vaksin itu turut diambil ulama-ulama terkenal dunia khususnya di Arab Saudi, Mekah, Mesir dan beberapa negara lain.
“Ia memberi isyarat dan keyakinan bahawa vaksin ini bukan bermasalah dan sebaliknya memberi kekuatan kepada tubuh dalam melindungi diri dari wabak ini.
“Insya-Allah usaha ini akan mendapat kejayaan untuk kita memberi seramai mungkin vaksin kepada rakyat Malaysia pada masa akan datang,” katanya.
Katanya, jika rakyat Malaysia menyokong program pemberian vaksin ini, insya-Allah negara akan menang melawan Covid-19.
Sementara itu, Ronald berkata, pemberian vaksin penting bagi membantu negara melandaikan wabak ini pada masa depan.
Menurutnya, Program Imunisasi Covid-19 Kebangsaan (PICK) perlu mendapat kerjasama padu daripada seluruh rakyat Malaysia. – K! ONLINE


[VIDEO] Frontliner Terengganu terima vaksinasi Isnin ini
Oleh MOHD AZLI ADLAN

26 Februari 2021, 5:44 pm
KUALA TERENGGANU – Program Imunisasi Covid-19 Kebangsaan peringkat Terengganu bermula hari ini dengan Menteri Besar Terengganu, Datuk Seri Dr. Ahmad Samsuri Mokhtar menjadi individu pertama menerima suntikan vaksin Covid-19 itu.
Beliau menerima suntikan vaksin Covid-19 berkenaan pada majlis khas yang diadakan di Hospital Sultanah Nur Zahirah (HSNZ) di sini pada pukul 4.05 petang.
Turut disuntik dengan vaksin itu pada majlis sama ialah Pengerusi Jawatankuasa Kesihatan, Kerajaan Tempatan, Perumahan, Kesihatan dan Alam Sekitar negeri, Dr. Alias Razak dan Pengarah Kesihatan negeri, Dr. Nor Azimi Yunus.
Ahmad Samsuri memberitahu, beliau tidak merasa sebarang kesakitan dan tiada mendapat apa-apa alahan selepas disuntik vaksin Covid-19 berkenaan.
“Saya rasa digigit semut lagi sakit dan keadaan saya (selepas disuntik) baik. Rakyat tidak perlu takut dan sepatutnya menunggu-menunggu untuk disuntik (vaksin Covid-19).
“Program Imunisasi Covid-19 Kebangsaan fasa pertama yang akan melibatkan barisan hadapan Terengganu bakal bermula pada Isnin ini,” katanya ketika ditemui selepas menerima suntikan Covid-19 di HSNZ di sini hari ini.

Ahmad Samsuri berkata, bakal penerima suntikan Covid-19 fasa pertama tersebut akan menerima tarikh dan lokasi temujanji masing-masing di pusat pemberian vaksin (PPV) ditetapkan menerusi aplikasi MySejahtera.
Dalam perkembangan sama, beliau berkata, Terengganu telah menerima 16,330 dos vaksin Covid-19 pada kelmarin.
“Program Imunisasi Covid-19 Kebangsaan fasa satu di Terengganu ini dijangka berlanjutan sehingga bulan Mei depan.
“Saya sendiri dijadual menerima suntikan dos kedua (vaksin Covid-19) pada 19 Mac depan,” katanya. – K! ONLINE


Zarina Zainuddin jadi ‘kakak bomba’ padam kebakaran
Oleh MOHD. HAIKAL ISA

26 Februari 2021, 5:36 pm
PETALING JAYA – Cuaca kemarau atau panas melampau boleh menyebabkan kebakaran berlaku dengan sendiri.
Situasi mencemaskan tersebut dilalui kepada pelakon Zarina Zainuddin, 50, yang bertindak memadamkan sendiri kebakaran yang berlaku di belakang rumah jirannya.
“Saya terbau asap terbakar di belakang rumah. Nak panggil bomba takut tak sempat, api makin merebak. Jadi, saya dengan Bedah (pembantu rumah) tadah air padam kebakaran.
“Cuaca panas rumput-rumput kering terbakar sendiri. Nasib baik kami sedar dan sempat padamkan sebelum terus melarat. Terima kasih my bedah superwoman,” katanya yang cukup dikenali menerusi filem Sumpahan Berdarah.
Zarina yang juga merupakan isteri kepada Datuk Seri Dr. Abdul Raihan Wan Jaafar memuat naik beberapa buah video dalam Instagram yang menyaksikan dirinya bertungkus-lumus memadamkan kebakaran yang berlaku bersama pembantunya.
“Tiba-tiba terbakar, habis kebun saya.

“Bedah ‘power’ memadam kebakaran. Tak payah panggil bomba. Panggil Bedah. Nasib baik tersedar. Bedah berjaya menjadi ahli bomba,” kata Zarina menerusi untaian video yang dimuat naik.
Dalam video, Zarina dan pembantunya, menggunakan baldi dan paip dari rumah sendiri untuk memadamkan api kebakaran yang terbakar. – K! ONLINE


Dua sindiket tumpas, rampas arak RM2.66juta
Oleh MOHD YUNUS YAKKUB

26 Februari 2021, 5:22 pm
KLANG – Jabatan Kastam Diraja Malaysia (JKDM) berjaya mematahkan dua sindiket minuman keras termasuk membongkar premis memproses dan membotolkan arak tiruan dalam serbuan berasingan di Selangor, baru-baru ini.
Dalam kedua-dua serbuan di Pelabuhan Utara dan Rawang itu juga merampas 49,754 liter minuman keras yang nilainya termasuk cukai dianggarkan RM2.66juta.
Turut ditahan adalah empat lelaki masing-masing warga Kemboja dan Bangladesh berusia 23 dan 39 tahun.
Ketua Pengarahnya, Datuk Seri Abdul Latif Abdul Kadir berkata, serbuan pertama dilakukan pada 17 Februari lalu dengan mengesan sebuah kontena di Pelabuhan Utara kira-kira pukul 10 pagi.
Katanya, hasil pemeriksaan terhadap kontena itu menemui 25,344 liter (L) arak pelbagai jenama yang dipercayai tidak berkastam.
“Kontena itu dipercayai dari China dan untuk pasaran di negara ini.

“Kita telah mengenalpasti ejen perkapalan yang terlibat dan usaha mengesannya sedang dilakukan,” katanya dalam kenyataan di sini hari ini.
Menurut beliau, operasi pembanterasan minuman keras tiruan kemudiannya diteruskan dengan menyerbu sebuah premis di Kawasan Perindustrian Sungai Choh, Rawang dekat sini kira-kira pukul 4 petang pada Isnin lalu.
Abdul Latif menegaskan premis itu dijadikan sebagai pengilangan (pembotolan) arak disyaki tiruan susulan penemuan alat-alat pemprosesan. -K!ONLINE


Usia 72 tahun, David Foster dapat anak lagi
Oleh MOHAMMAD SHAHEMY AZMI

26 Februari 2021, 5:41 pm
LOS ANGELES – Bergelar warga emas tidak menghalang penerbit dan juga komposer terkenal, David Foster untuk sekali lagi bergelar bapa pada usia 72 tahun.
Menerusi satu kenyataannya dalam People, Foster mendedahkan isterinya yang juga penyanyi, Katherine McPhee, 37, selamat melahirkan cahaya mata lelaki semalam.
“Isteri dan juga anak berada dalam keadaan sihat,” ujarnya ringkas.
Dalam satu temu bual secara dalam talian menerusi program Women on Top Podcast bersama pengacara Roxy Manning dan Tammin Sursok, McPhee memberitahu bahawa dia berasa sangat gembira melahirkan anak lelaki dan perlu belajar banyak perkara baharu.
“Membesarkan anak lelaki tidak sama seperti anak perempuan. Kerana anak lelaki mempunyai isu berbeza dengan anak perempuan.
“Namun perkara tersebut bukanlah sesuatu yang perlu dirisaukan,” ujar penyanyi yang dicungkil bakat menerusi program America Idol musim kelima itu.

Foster dan McPhee mendirikan rumah tangga pada Jun 2019 selepas berkenalan sejak 2006.
Sebelum itu, Foster pernah mendirikan rumah tangga sebanyak lima kali sejak tahun 1970 dan dikurniakan lima orang anak kandung iaitu Allison, 48, Amy, 47, Sara, 40, Erin, 38 dan Jordan, 34.
Bekas isteri keempatnya ialah Yolanda Hadid yang juga ibu kepada model terkenal dunia, Bella Hadid dan Gigi Hadid. K! ONLINE


Bomba berusaha padam kebakaran bukit
Oleh ZAKI SALLEH

26 Februari 2021, 5:26 pm
IPOH – Operasi memadam kebakaran yang berlaku di sebuah bukit di Kampung Sindu, Jalan Cameron Highlands-Simpang Pulai dekat sini sejak petang semalam masih diteruskan bagi memastikan api tidak merebak.
Kebakaran melibatkan kawasan bukit seluas kira-kira 12 hektar itu dilaporkan orang awam pukul 5 petang semalam sebelum operasi memadam dihentikan dan disambung semula pada pukul 8 pagi hari ini.
Jurucakap Jabatan Bomba dan Penyelamat Malaysia (JBPM) Perak berkata, operasi pemadaman sedang dijalankan dengan menggunakan peralatan pemerap api melibatkan anggota seramai 10 orang.
“Kita menerima panggilan kecemasan berhubung kejadian ini pada pukul 5 petang semalam sebelum menghantar sepasukan anggota bersama jentera dari Balai Bomba dan Penyelamat Simpang Pulai bagi memadam api.
“Sebuah pos kawalan bencana juga telah dibuka di lokasi kejadian bagi tujuan mengawal dan merancang operasi pemadaman kerana ia melibatkan sebuah kawasan yang luas,” ujar jurucakap tersebut.
Usaha memadam kebakaran hutan itu masih berterusan manakala punca kebakaran belum dikenalpasti.

Operasi diketuai Shaharuddin Tuan Ali manakala Pengarah JBPM Perak, Azmi Osman turut berada di lokasi bagi meninjau keadaan. -K!ONLINE


[VIDEO] Nelayan naikkan kerapu 100 kg dalam masa 45 minit
Oleh NIK NUR IZZATUL HAZWANI NIK ADNAN

26 Februari 2021, 5:16 pm
DUNGUN – Seorang nelayan mengambil masa 45 minit bagi menaikkan ikan kerapu kertang seberat hampir 100 kilogram (kg) di perairan Dungun dekat sini semalam.
Bahiyuddin Awang Harun, 35, berkata, ikan kerapu kertang bersaiz gergasi itu memasuki bubu gergasi yang ditahannya pada kedudukan 45 batu nautika dari perairan Kuala Dungun.
Nelayan yang berasal dari Seberang Pintasan di sini itu memberitahu, dia dan dua awak-awaknya mengambil masa hampir 45 minit untuk menaikkan bubu gergasi berisi ikan kerapu kertang berkenaan dengan menggunakan mesin pengangkat.
“Saya terpaksa memotong bubu gergasi buatan sendiri yang pernah tular sebelum ini demi mengeluarkan ikan kerapu kertang gergasi ini.
“Begitupun, saya puas hati kerana ini kali pertama dapat menaikkan ikan seberat dan bernilai tinggi seperti ini sepanjang 19 tahun menjadi nelayan,” katanya ketika ditemui Kosmo! di Jeti Lembaga Kemajuan Perikanan Malaysia (LKIM Kuala Dungun di sini hari ini.
Bahiyuddin berkata, ikan kerapu kertang mendapat permintaan tinggi terutama dalam kalangan pengusaha restoran makanan laut yang sanggup membelinya pada harga antara RM35 hingga RM50 sekilogram.

Kosmo! 18 November tahun lalu melaporkan Bahiyuddin mengambil inovatif membina sebuah bubu gergasi sepanjang 244 sentimeter (cm) dan mempunyai kelebaran183 cm sebagai persiapan keluar ke laut menghadapi musim tengkujuh. – K! ONLINE


MBSA terima 1,600 permohonan untuk bazar Ramadan
Oleh MOHD YUNUS YAKKUB

26 Februari 2021, 5:34 pm
SHAH ALAM – Sebanyak 1,600 permohonan berniaga untuk bazar Ramadan diterima untuk 42 tapak di sekitar bandaraya ini.
Datuk Bandar Shah Alam, Datuk Haris Kasim berkata, permohonan tersebut diterima Majlis Bandaraya Shah Alam (MBSA) menerusi dalam talian.
Katanya, tapak yang dikenalpasti untuk bazar Ramadan itu melibatkan 31 tapak di bawah MBSA dan selebihnya 11 adalah tapak Majlis Pengurusan Komuniti Kampung (MPKK) atau persatuan.
“Kita hanya menunggu kebenaran daripada kerajaan negeri yang juga mendapat nasihat daripada Majlis Keselamatan Negara.
“Sebaik mendapat kebenaran, kita akan mendaftarkan peniaga dan mereka akan dibenarkan untuk berniaga mengikut norma baharu serta prosedur operasi standard (SOP) ditetapkan kerajaan,” katanya kepada pemberita selepas majlis Penyerahan Sumbangan Program ‘Back to School’ kepada pejabat pendidikan daerah (PPD) dalam pentadbiran MBSA hari ini.
Pada program itu, MBSA menyerahkan sumbangan RM249,000 kepada 83 buah sekolah di bawah PPD Petaling Perdana, Petaling Utama, Klang dan Gombak.

Mengulas lanjut, Haris tidak menolak kemungkinan akan berlaku peningkatan tapak perniagaan susulan pematuhan SOP terutama berkaitan penjarakan fizikal.
“Setiap tapak akan dinilai daripada semua aspek termasuk keselamatan, kesesuaian tempat dan lalulintas,” jelasnya. -K!ONLINE


Dua kumpulan ugut simbah cat diberkas
Oleh ASLIZA MUSA

26 Februari 2021, 5:01 pm
IPOH – Membuat rakaman video selepas menyimbah cat merah di rumah peminjam bagi tujuan ugutan merupakan taktik dilakukan sindiket pinjaman wang tanpa lesen atau ah long untuk menakutkan individu yang culas membayar hutang.
Bagaimanapun, perbuatan itu berakhir apabila enam individu termasuk remaja lelaki berusia 16 tahun yang disyaki mengambil upah membuat ugutan tersebut ditahan polis baru-baru ini.
Suspek berusia 16 hingga 42 tahun itu diberkas dalam operasi khas, Jabatan Siasatan Jenayah Komersial, Ibu Pejabat Polis Kontinjen (IPK) Perak menerusi dua serbuan di Ipoh dan Manjung.
Ketua Polis Perak, Datuk Mior Faridalathrash berkata, tangkapan melibatkan dua kumpulan itu dilakukan susulan dua laporan polis oleh pengadu yang mendakwa rumah mereka disimbah cat merah dan ditampal notis amaran.
Katanya, notis amaran itu mengarahkan peminjam untuk menghubungi ah long semula.
“Kedua-dua mangsa tidak mengetahui jumlah pinjaman tersebut kerana dibuat oleh ahli keluarga mereka yang kini dipercayai berada di Singapura.

“Risikan yang dilakukan kemudiannya membawa kepada tangkapan dua lelaki dan seorang wanita di sebuah bilik sewa di Bercham dan tiga lelaki di stesen minyak sekitar Manjung,” katanya pada sidang akhbar di IPK Perak di sini hari ini.
Menurutnya, siasatan mendapati dua kumpulan tersebut aktif menjalankan aktiviti itu sejak Mac dan Disember lalu sehingga kini.
Katanya, sindiket itu juga didapati melakukan perbuatan khianat dengan menyimbah cat merah ke rumah keluarga peminjam dan membuat rakaman video bagi tujuan ugutan jenayah kepada keluarga peminjam. -K! ONLINE


Harga RON95, RON97 naik lima sen
Oleh NOR IDAYU BOSRO

26 Februari 2021, 5:10 pm
PUTRAJAYA – Harga runcit petrol RON95 naik lima sen kepada RM2.05 seliter berbanding RM2.00 bagi tempoh bermula tengah malam ini sehingga 3 Mac depan.
Kementerian Kewangan dalam satu kenyataan berkata, harga RON97 juga naik lima sen daripada RM2.30 kepada RM2.35 seliter.
“Harga runcit diesel pula kekal pada paras RM2.15 seliter,” katanya.
Bagi melindungi pengguna daripada kesan kenaikan harga sebenar minyak di pasaran global, Kerajaan akan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga runcit mengikut formula APM bagi RON95 dan diesel telah meningkat lebih 10 sen berbanding had harga siling yang telah ditetapkan.
Kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


8,140 hektar musnah akibat pembakaran terbuka di Selangor
Oleh ABDUL RAZAK IDRIS

26 Februari 2021, 3:58 pm
SHAH ALAM – Jabatan Bomba dan Penyelamat Malaysia (JBPM) Selangor merekodkan sebanyak 994 kes pembakaran terbuka melibatkan kemusnahan seluas 8,140 hektar di negeri terutama sepanjang cuaca panas bermula Januari hingga semalam.
Pengarahnya, Norazam Khamis berkata, pembakaran itu melibatkan 464 kes di kawasan belukar dan lalang, tempat pembuangan sampah haram (225), hutan (230) dan kebun serta ladang (75).
Katanya, antara kawasan dilaporkan ialah di Cheras, Hutan Simpan Kuala Langat Selatan, tepi Lebuhraya Utara-Selatan Hubungan Tengah (Elite) dan Jalan Merbuk, Kampung Kebun Baru.
“Kebakaran yang masih dalam proses pemadaman adalah di tepi Lebuhraya Elite dan Hutan Simpan Kuala Langat Selatan.
“Malah siasatan awal mendapati pembakaran haram yang berlaku di pinggir Hutan Simpan Kuala Langat Selatan dipercayai dilakukan secara sengaja oleh individu tertentu dan pihaknya akan membuat laporan polis untuk siasatan lanjut,” katanya kepada pemberita selepas merasmikan Kempen Sanitasi Awam di Management and Science University (MSU) di sini hari ini.
Turut hadir Presiden MSU, Tan Sri Dr. Mohd. Shukri Ab. Yajid.

Kerja sanitasi giat dijalankan.
Dalam perkembangan berlainan, beliau memberitahu, sebanyak 10 buah sekolah rendah akan disanitasi selama dua hari bermula esok menjelang sesi persekolahan yang bermula 1 Mac nanti.
Norazam menambah, setakat Februari ini sebanyak 40 buah sekolah telah disanitasi atas permintaan pihak tersebut dan sekiranya terdapat kes di sesuatu kawasan.
“Bagi institut pengajian tinggi pula, Management & Science University (MSU) adalah yang pertama memohon untuk proses sanitasi,” ujarnya. – K!ONLINE


Empat premis curi elektrik diserbu, nilai rampasan RM500,000
Oleh ASLIZA MUSA

26 Februari 2021, 4:18 pm
IPOH – Polis berjaya membongkar kegiatan mencuri bekalan elektrik untuk aktiviti perlombongan bitcoin di daerah Tapah apabila menyerbu empat buah premis semalam.
Ketua Polis Perak, Datuk Mior Faridalathrash Wahid berkata, serbuan tersebut dijalankan Bahagian Siasatan Jenayah Ibu Pejabat Polis Daerah (IPD) Tapah bersama sepasukan juruteknik khas Tenaga Nasional Berhad (TNB) Batang Padang.
Katanya, dalam serbuan Op Bersepadu Bitcoin itu, polis merampas pelbagai barang yang dipercayai digunakan untuk aktiviti tersebut yang mengakibatkan kerugian besar kepada TNB.
“Menerusi serbuan itu, kita merampas 221 unit mesin bitcoin bersama power supply, 12 unit mesin server, empat unit suis utama dan dua unit monitor.
“Antara barangan lain yang turut dirampas alat pemprosesan komputer, papan kekunci, tetikus, 12 unit modem internet dan 221 unit wayar penyambung yang keseluruhan rampasan bernilai RM500,000,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Menurut Mior Faridalathrash, siasatan mendapati sindiket berkenaan mampu mengaut keuntungan bulanan sehingga RM1.5 juta.

Katanya, usaha sedang dijalankan bagi mengesan pemilik premis dan suspek untuk siasatan di bawah Seksyen 379/427 Kanun Keseksaan. -K!ONLINE


Koperal polis cedera dalam cubaan samun
Oleh MUHD AFIQ AL-HAFIZ MAT YUSOF

26 Februari 2021, 4:56 pm
KUALA LUMPUR – Seorang anggota polis berpangkat koperal cedera dalam satu cubaan samun membabitkan dua lelaki di Taman Sri Rampai di sini awal pagi semalam.
Dalam kejadian kira-kira pukul 2 pagi itu, mangsa dalam perjalanan pulang selepas selesai bertugas di Jabatan Siasatan Jenayah (JSJ), Ibu Pejabat Polis Kontinjen (IPK) Kuala Lumpur.
Ketua Polis Kuala Lumpur, Datuk Saiful Azly Kamaruddin berkata, anggota berusia 38 tahun yang menunggang motosikal itu kemudian telah ditahan oleh dua lelaki yang cuba menyamun dan memukul mangsa.
“Dalam pergelutan itu, mangsa cuba melawan bagi mempertahankan diri namun telah tercedera selepas dipukul menggunakan topi keledar dan kaca.
“Mangsa mengalami luka di dahi sedalam dua inci dan telah menerima enam jahitan pada bahagian dada sebelah kanan di Hospital Kuala Lumpur,” katanya hari ini.
Mengulas lanjut, kedua-dua suspek bagimanapun telah berjaya diberkas kira-kira pukul 11 pagi pada hari kejadian.

Katanya, kedua-dua suspek berusia 27 dan 31 tahun kini ditahan reman selama tujuh hari hingga 4 Mac depan dan kes disiasat di bawah Seksyen 394 Kanun Keseksaan. -K! ONLINE


Seram! Wawa Zainal dapat mesej dedah Aeril Zafrel curang
Oleh MOHAMMAD SHAHEMY AZMI

26 Februari 2021, 4:47 pm
PETALING JAYA – Pelakon Wawa Zainal berkongsi mesej ‘menyeramkan’ daripada seseorang menerusi Instagram yang mendakwa sebagai kenalan kepada suaminya, Aeril Zafrel.
Menerusi tangkap layar mesej yang diterima Wawa, individu terbabit memberitahu bahawa dia merupakan kawan rapat kepada Aeril dalam Instagram dan ‘membongkar’ perlakuan pelakon itu terhadapnya.
“Saya ialah kawan rapat husband (suami) kamu dalam Instagram.
“Dia kahwin kamu (Aeril berkahwin dengan awak) dan membuat dengan perempuan lain (menjalin hubungan dengan perempuan lain),” tulis individu tidak dikenali itu.
Dakwa individu itu lagi, Aeril ada mengirim mesej kepadanya dan bertanyakan jika dia boleh melakukan ‘sesuatu’ (hubungan seks) dengannya.
Individu terbabit bersetuju dan mengajak pelakon itu untuk ke sebuah hotel berdekatan dengan Jonker Street di Melaka.

Dalam kiriman mesej tersebut juga, individu itu mengajak Wawa untuk datang ke hotel dan melihat sendiri suaminya berada dalam keadaan bogel.
Menganggap kiriman mesej tersebut sebagai melucukan, Wawa atau nama sebenarnya Nur Hawa binti Zainal Abidin, 29, menyifatkan individu berkenaan sangat menyeramkan.

Tangkap layar mesej yang diterima Wawa mengenai dakwaan kecurangan Aeril.
Menjengah ke ruangan komen, rata-rata pengikut Wawa berasa geli hati lebih-lebih lagi apabila mesej tersebut ditulis menggunakan bahasa Melayu yang tunggang-langgang.
“Bahasa Melayu hancur. Macam guna Google Translate je,” ujar salah seorang pengguna Instagram.
Terdahulu, Wawa dan Aeril atau nama sebenarnya Suhairil Sunari, 33, pernah menggemparkan dunia hiburan dengan kisah perkahwinan senyap-senyap mereka sebanyak dua kali.
Pernikahan pertama diadakan pada 25 Februari 2012 di rumah seorang pengurus Aeril bagi menghalalkan hubungan, manakala pernikahan kedua berlangsung pada 4 Februari 2013 dengan berlandaskan syariat dan undang-undang Malaysia.
Hasil perkahwinan mereka selama sembilan tahun, pasangan selebriti itu dikurniakan tiga orang cahaya mata berusia antara lapan hingga setahun. – K! ONLINE


Mahu pinjam RM200,000, lesap RM250,000
Oleh MOHD SYALMIZI HAMID

26 Februari 2021, 5:06 pm
SEBERANG PERAI – Hasrat seorang ejen insurans di Kepala Batas di sini membuat pinjaman peribadi sebanyak RM200,000 untuk mengubahsuai rumah tidak kesampaian bahkan terpaksa menggigit jari apabila kerugian lebih RM250,000 selepas wangnya lesap dilarikan sindiket baru-baru ini.
Mangsa, lelaki berusia 50 tahun mula terjerat dalam sindiket terbabit selepas menemui tawaran pinjaman wang yang menggunakan nama sebuah bank popular ketika melayari internet baru-baru ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa yang berhasrat membuat pinjaman sebanyak RM200,000 telah meninggalkan nombor telefonnya pada iklan terbabit.
“Dia kemudiannya menerima kiriman aplikasi WhatsApp daripada individu kononnya kakitangan syarikat yang menawarkan pinjaman peribadi.
“Mangsa yang bersetuju membuat pinjaman telah diminta membayar sejumlah wang termasuk insurans untuk memproses pinjaman itu,” katanya kepada pemberita hari ini.
Noorzainy berkata, mangsa yang teruja kerana pinjamannya telah diluluskan tidak menyedari dia sebenarnya sedang dijerat sindiket apabila telah membuat 25 transaksi memasukkan wang ke dalam 18 akaun diberikan dalam tempoh beberapa hari.

“Dia telah menyerahkan wang simpanan serta yang dipinjam daripada keluarga dan rakan-rakan sebanyak RM252,074 kepada sindiket sebelum sedar dia ditipu apabila suspek berterusan memintanya membuat pembayaran tambahan.
“Mangsa turut menyemak daripada pihak bank sebelum diberitahu bahawa perkhidmatan itu tidak ditawarkan oleh bank terbabit dan tampil membuat laporan polis,” katanya.
Menurutnya, mangsa mahu membuat pinjaman itu kerana mahu membuat pengubahsuaian rumah dan kegunaan peribadi dan kes disiasat mengikut Seksyen 420 Kanun Keseksaan. -K! O


Denda RM10,000 peningkan rakyat – Najib
Oleh MOHD RASDAN AHMAD

26 Februari 2021, 4:50 pm
PETALING JAYA – Bekas Perdana Menteri, Datuk Seri Najib Tun Razak menjelaskan pelaksanaan denda RM10,000 bagi kesalahan pertama ingkar Perintah Kawalan Pergerakan (PKP) akan mengakibatkan masyarakat tidak akan berpuas hati.
Jelas Ahli Parlimen Pekan itu lagi, pelaksanaan prosedur operasi standard (SOP) yang tidak konsisten akan mengelirukan rakyat dan pihak penguatkuasa.
“SOP patut konsisten dan tidak boleh sering ‘flip-flop’ sehingga pegawai penguatkuasa dan rakyat pening kepala. Saya menyokong hukuman yang lebih berat bagi mereka yang melanggar SOP, tetapi beliau sama sekali tidak menyokong tindakan memukul rata kesemua pelanggaran SOP.
“Selepas denda dinaikkan, kemarahan rakyat tentu turut naik mencanak jika berlakunya lagi dwi-standard antara hukuman pada rakyat biasa dengan ahli politik.
“Ianya menjadi lagi parah bagi wakil rakyat sebab sebarang denda yang melebihi RM3,000 akan menyebabkan kehilangan kelayakan sebagai wakil rakyat,” katanya dalam catatan terbaharu di laman sosial Facebooknya hari ini.
Terdahulu, bagi individu yang melanggar peraturan atau SOP yang ditetapkan bagi pencegahan dan kawalan pandemik Covid-19 berdepan hukuman denda maksimum RM10,000 mulai 11 Mac nanti.

Perkara itu dinyatakan dalam Ordinan Darurat Pencegahan dan Kawalan Penyakit Berjangkit (Pindaan) 2021 melalui Warta yang dimuat naik dalam portal rasmi Jabatan Peguam Negara.
Tambah Najib, Kerajaan seharusnya mempertimbangkan kaedah hukuman progresif, iaitu menaikkan kadar hukuman secara berkala kepada pesalah degil yang berulang-ulang kali melanggar SOP.
Katanya, kesalahan kurang serius yang melibatkan bilangan rakyat paling ramai mungkin berpunca daripada kesilapan tidak sengaja. -K!ONLINE


Buruh terlepas tali gantung daripada kes dadah
Oleh MOHD SYALMIZI HAMID

26 Februari 2021, 5:11 pm
GEORGE TOWN – Seorang buruh terselamat dari tali gantung selepas Mahkamah Tinggi Pulau Pinang di sini hari ini melepas dan membebaskannya daripada dua pertuduhan mengedar 2,601 gram (g) dadah jenis monoacetylmorphine dan heroin empat tahun lalu.
Hakim Mohd. Radzi Abdul Hamid membuat keputusan itu terhadap tertuduh, Tang Chin Tart, 56, selepas mendapati pihak pendakwaan gagal membuktikan kes prima facie di akhir kes pendakwaan.
Mohd. Radzi turut menolak keterangan yang dikemukakan oleh pegawai tangkapan dan penolong pegawai tangkapan kerana terdapat banyak percanggahan.
Mengikut pertuduhan pertama, Chin Tart didakwa mengedar sebanyak 107.4 g dadah jenis monoacetylmorphine dan heroin di sebuah rumah di Lebuh Sungai Pinang di sini pukul 10.15 malam pada 8 Mei 2017.
Bagi pertuduhan kedua, dia didakwa mengedar 2,493.6 g dadah jenis monoacetylmorphine pada waktu, tarikh dan tempat yang sama.
Dia didakwa mengikut Seksyen 39B (1)(a) Akta Dadah Berbahaya 1952 yang memperuntukkan hukuman mati atau penjara seumur hidup dan dikenakan 15 kali sebatan jika sabit kesalahan.

Pendakwaan dikendalikan oleh Timbalan Pendakwa Raya Teh Li Siew, manakala tertuduh diwakili peguam Ranjit Singh Sandhu dan V. Santhiran. – K! ONLINE


Peningkatan kebakaran belukar berpunca daripada pembakaran terbuka
Oleh ROSLIZA MOHAMED

26 Februari 2021, 4:06 pm
KOTA BHARU – Jabatan Bomba dan Penyelamat Malaysia (JBPM) Kelantan menerima laporan sebanyak 42 kes kebakaran kawasan belukar dan lalang dipercayai akibat daripada pembakaran terbuka sepanjang bulan ini.
Timbalan Pengarah Jabatan Bomba dan Penyelamat Malaysia (JBPM) Kelantan, Penguasa Kanan Bomba I Anwar Abu Bakar berkata, jumlah itu menunjukkan peningkatan mendadak apabila hanya empat kes dilaporkan sepanjang bulan Januari lalu.
Katanya, Bachok dan Rantau Panjang dikenal pasti sebagai antara kawasan yang sering berlaku kejadian kebakaran belukar berbanding daerah lain.
“Faktor utama kebakaran belukar dan lalang berlaku dipercayai daripada pembakaran terbuka. Selain itu, ia juga ditambah dengan keadaan cuaca panas yang boleh mencecah 35 darjah celsius setiap hari.
“Oleh itu, kita menasihatkan agar orang ramai supaya tidak melakukan pembakaran
terbuka kerana ia boleh merebak dengan cepat sehingga sukar dikawal,” katanya ketika dihubungi Kosmo! di sini hari ini.
Menurut Anwar, dalam pada itu, bomba sentiasa bersiap sedia bagi menghadapi sebarang kemungkinan sepanjang musim kemarau.

Katanya, antara alternatif yang dilakukan bagi mengatasi masalah itu termasuk memberi kesedaran kepada masyarakat berhubung perkara itu, penguatkuasaan undang-undang, penglibatan agensi lain dan menambah keperluan logistik. – K!ONLINE


[KEMASKINI] Pemandu bas rempuh plaza tol bebas dadah
Oleh NUR SHARIEZA ISMAIL

27 Februari 2021, 8:56 pm
SEPANG – Ujian air kencing ke atas pemandu bas ekspres membawa pesakit Covid-19 merempuh Plaza Tol Universiti Putra Malaysia (UPM) petang tadi mendapati lelaki berkenaan negatif dadah.
Bagaimanapun, Ketua Polis Daerah Sepang, Asisten Komisioner, Wan Kamarul Azran Wan Yusof memaklumkan ujian swab yang dilakukan pula mendapati pemandu bas itu positif Covid-19.
Beliau berkata, siasatan awal mendapati ketika kejadian bas itu membawa pesakit Covid-19 Kluster Changkat Jong, Perak ke Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (MAEPS).
“Terdapat seramai 40 penumpang dalam bas berkenaan dan seramai lapan penumpang yang berada dalam bas itu mengalami kecederaan ringan dan telah dihantar ke Hospital Serdang untuk menerima rawatan.
“Manakala, pemandu bas berkenaan hanya mengalami kecederaan pada kaki,” katanya dalam kenyataan akhbar di sini hari ini.
Menurut beliau, kejadian yang berlaku pukul 2 petang itu mengakibatkan bas ekspres jenis Nissan mengalami kerosakan pada bahagian cermin hadapan, bumper dan pintu bahagian pemandu.

“Hasil siasatan mendapati kemalangan itu dipercayai berlaku selepas pemandu bas, gagal mengawal kenderaan,”ujarnya.-K! ONLINE


Permaisuri Johor beri sumbangan 105 unit komputer riba
27 Februari 2021, 9:56 pm
PETALING JAYA – Permaisuri Johor, Raja Zarith Sofiah Sultan Idris Shah memberi sumbangan sebanyak 105 unit komputer riba kepada para pelajar yang memerlukan dari 35 sekolah sekitar daerah Johor Bahru.
The Royal Johor menerusi satu hantaran yang dikongsi di Faceboknya berkata, golongan ibu bapa dan pelajar melahirkan rasa syukur dan terima kasih kepada Permaisuri Johor.
“Kesemua pelajar yang menerima sumbangan tersebut adalah daripada keluarga B40 yang tersenarai di dalam E-Kasih daerah Johor Bahru.
“Ia sebagai tanda keprihatinan Baginda Tuanku Permaisuri atas cabaran yang mereka hadapi dalam melalui sesi Pengajaran dan Pembelajaran di Rumah (PdPR) sewaktu tempoh Perintah Kawalan Pergerakan (PKP),” tulisnya di Facebook hari ini.
Penyerahan kurniaan komputer riba disempurnakan oleh Ketua Pegawai Eksekutif Yayasan Raja Zarith Sofiah Negeri Johor (YRZSNJ), Hishamuddin Abd. Rahim. – K! ONLINE


Duta Besar AS gembira dapat kembali ke Malaysia
27 Februari 2021, 10:03 pm
PETALING JAYA – Duta Besar Amerika Syarikat (AS), Brian McFeeters gembira dapat kembali ke Malaysia.
Beliau yang pernah bertugas di Kedutaan AS di Kuala Lumpur sebagai penasihat politik dari tahun 2009 hingga 2011 tiba di negara petang semalam.
“Sepanjang masa saya di sini sepuluh tahun yang lalu, saya bertuah dapat bertemu dan bekerja dengan ramai rakyat Malaysia yang berbakat dan berdedikasi.
“Saya tidak sabar untuk kembali bekerja dengan pasukan Kedutaan AS yang kukuh, yang merangkumi wakil dari seluruh kerajaan di samping matlamat keseluruhan kami ialah hubungan yang lebih erat dengan rakyat dan kerajaan Malaysia,” katanya dalam satu kenyataan di sini hari ini.
Jelasnya, Presiden AS, Joe Biden, menekankan bahawa Amerika perlu bekerjasama dengan rakan, sekutu, dan rakan kongsinya di seluruh dunia untuk memerangi pelbagai cabaran global terutamanya kesihatan awam, pemulihan ekonomi serta pemerdagangan orang dan perubahan iklim.
Tambahnya lagi, beliau sedar banyak perkara perlu dilakukan termasuk menewaskan ancaman Covid-19.

“Saya gembira kerana vaksin Pfizer-BioNTech berjaya tiba di Malaysia dan pelancaran vaksin telah bermula,” jelasnya. – K! ONLINE


Dua kanak-kanak dikhuatiri lemas di Sungai Skudai
Oleh MOHD SHARKAWI LONDING

27 Februari 2021, 9:01 pm
JOHOR BAHRU – Dua kanak-kanak lelaki dilaporkan hilang dikhuatiri lemas ketika mandi-manda di sebuah jambatan Sungai Skudai, Skudai di sini petang tadi.
Dalam kejadian kira-kira pukul 6.30 petang itu, kedua-dua mangsa berusia antara tujuh hingga sembilan tahun.
Menurut seorang saksi, Nalsen Manggatang, 35, ketika kejadian dia sedang menjala ikan di bawah jambatan tersebut sebelum menyedari ada kelibat tangan terkapai-kapai meminta tolong.
“Saya baru diberhentikan kerja memang saya menjala ikan di kawasan Sungai Skudai, ketika menjala saya terkejut ternampak kelibat dua kanak-kanak dalam sungai terkapai-kapai.
“Saya terus terjun ke dalam sungai untuk menyelamatkan mangsa tetapi bila sampai tengah-tengah sungai saya sudah kehilangan nafas,”katanya ketika ditemui di lokasi kejadian hari ini.
Sementara itu, Ketua Balai Bomba dan Penyelamat (BBP) Larkin, Timbalan Penguasa Bomba I Mohd. Suhaimi Abdul Jamal berkata, bomba menerima panggilan kecemasan pada pukul 6.37 petang.

Katanya, sepasukan penyelam sedang melakukan operasi mencari dan menyelamat mangsa.-K! ONLINE


City lakar kemenangan ke-14
Oleh MUHAMAD ARDIE PUTRA SUHAIMI

27 Februari 2021, 10:46 pm
MANCHESTER – Pasukan Manchester City terus selesa mendominasi carta Liga Perdana Inggeris (EPL) selepas menewaskan West Ham United 2-1 di Stadium Etihad sebentar tadi.
Pada aksi tersebut, pengurus The Citizens, Pep Guardiola telah membuat rombakan dengan menyenaraikan kembali penyerang sensasi, Sergio Aguero yang baru pulih daripada kecederaan dalam kesebelasan utama.
Namun, gol pembukaan City dijaringkan oleh pemain pertahanan antarabangsa Portugal, Ruben Dias yang bijak menanduk masuk gol pada minit ke-30.
Kelebihan City tidak bertahan lama selepas penyerang West Ham, Michail Antonio menyamakan kedudukan sebelum tamat babak pertama.
Bersambung pada separuh masa kedua, City terus memperkemaskan jentera serangan dan berjaya menghasilkan gol kemenangan hasil ledakan seorang lagi pemain pertahanan, John Stones pada minit-68.
Pasukan pelawat cuba untuk bangkit menyamakan kedudukan tetapi keputusan 2-1 kekal sehingga tamat perlawanan.

Kemenangan tersebut menyaksikan momentum cemerlang City berterusan selepas merekodkan 14 kemenangan berturut-turut dalam kancah EPL musim ini.
The Citizens kini unggul menerajui carta liga dengan mengutip 62 mata selepas mengharungi 26 perlawanan. – AGENSI


25 ekor kambing mati terbakar
Oleh MOHD SYALMIZI HAMID

27 Februari 2021, 11:58 pm
SEBERANG PERAI – Sebanyak 25 ekor kambing dilaporkan mati rentung selepas sebuah kandang di Jalan Permatang Kerai Besar, Kepala Batas di sini hangus dijilat api malam ini.
Jurucakap Jabatan Bomba dan Penyelamat negeri berkata, pihaknya menerima panggilan kecemasan berhubung kejadian itu pada pukul 10.18 malam sebelum bergegas ke lokasi kejadian.
“Apabila pasukan bomba tiba, didapati benar kebakaran melibatkan sebuah kandang kambing binaan kayu berkeluasan kira-kira 84 meter persegi.
“Anggaran kemusnahan adalah kira-kira 90 peratus apabila hampir keseluruhan struktur hangus dan menyebabkan kematian 25 ekor kambing,” katanya ketika dihubungi sebentar tadi.
Jurucakap itu berkata, menurut pemilik kandang tersebut, kebakaran dipercayai tercetus daripada pembakaran najis kambing pada sebelah petang.
“Pembakaran itu dibuat di bawah kandang tersebut sebelum api merebak sehingga membakar kandang,” katanya.

Jurucakap itu menambah, api berjaya dipadamkan oleh pasukan dari Balai Bomba dan Penyelamat Kebala Batas pada pukul 10.51 malam sebelum operasi tamat pukul 11.04 malam. – K! ONLINE


Rentas negeri, daerah bergantung penilaian risiko
Oleh SITI A'ISYAH SUKAIMI

27 Februari 2021, 8:33 pm
PUTRAJAYA – Keputusan untuk membenarkan pergerakan merentas negeri atau daerah bergantung kepada penilaian beberapa faktor dan ia memerlukan keputusan bersama pihak kerajaan.
Ketua Pengarah Kesihatan, Tan Sri Dr. Noor Hisham Abdullah berkata, buat masa ini, tindakan kawalan kesihatan awam masih perlu diteruskan di samping memastikan program imunisasi berjalan lancar.
“Meskipun aktiviti imunisasi Covid-19 fasa satu telah mula dijalankan, segala aktiviti dan kepatuhan kepada tindakan kesihatan awam wajar diteruskan dan ini termasuk kawalan sempadan antarabangsa dan pelaksanaan pelbagai SOP.
“Selain itu, aktiviti ujian dan saringan Covid-19 sama ada saringan di lapangan, pengesanan kontak rapat, pengasingan kes yang disyaki dan dijangkiti serta lain-lain tindakan kesihatan awam oleh pelbagai agensi,” katanya dalam satu kenyataan akhbar di sini hari ini.
Beliau berkata, impak tindakan tersebut akan dinilai dari semasa ke semasa dan kemudiannya akan dibincangkan bersama oleh kerajaan semasa Sidang Khas Majlis Keselamatan Negara (MKN).
“Antara indikator utama yang digunakan dalam penilaian risiko ini adalah situasi semasa kes harian Covid-19, tren dan nilai semasa R-Naught (Rt), tren dan situasi semasa kematian Covid-19 serta situasi penggunaan katil untuk kes Covid-19.

“Seterusnya, situasi semasa petugas kesihatan yang dijangkiti Covid-19 serta aktiviti ujian makmal dan survelan Covid-19 (RT-PCR dan RTK Antigen),” jelasnya. -K!ONLINE


Pelakon Shaolin Soccer meninggal dunia
Oleh KOSMO!

27 Februari 2021, 10:20 pm
HONG KONG – Pelakon veteran, Ng Man-tat, 70, meninggal dunia hari ini akibat kanser hati, lapor akhbar South China Morning Post.
Pengerusi Persekutuan Pembuat Filem Hong Kong, Tenky Tin Kai-man berkata, dia meninggal dunia di Hospital Kesatuan Tai Wai pada pukul 5.16 petang tadi.
Menurutnya, isteri dan anak-anak Man-tat berada di sisinya ketika dia meninggal dunia.
“Dia meninggal dunia dalam keadaan aman sewaktu tidur,” katanya di hospital berkenaan.
Man-tat dilahirkan di Xiamen, China pada tahun 1951 dan mula berlakon di Hong Kong pada 1981 menerusi filem Heroic Cops.
Dia juga popular dengan lakonannya sebagai jurulatih bola sepak menerusi filem Shaolin Soccer arahan Stephen Chow. – Agensi


‘Jurulatih bola’ Shaolin Soccer meninggal dunia
Oleh KOSMO!

27 Februari 2021, 10:18 pm
PETALING JAYA – Aktor Hong Kong, Ng Man Tat meninggal dunia hari ini pada usia 70 tahun selepas dia disahkan menghidap barah hati baru- baru ini.
Aktor tersebut terkenal menerusi lakonannya bersama pelakon komedi tersohor, Stephen Chow.
“Beliau telah menjalani pembedahan dan menjalani rawatan kemoterapi sejak dua bulan lepas, tetapi tahap kesihatannya merosot dan koma.
“Beliau kemudian telah dipindahkan ke unit rawatan rapi, dan para petugas perubatan menasihati ahli keluarga untuk bersiap sedia,”kata kenalannya, Tenky Tin Kai Man kepada media Hong Kong.
Ng sebelum ini bertarung dengan keadaan kesihatan yang tidak menentu selama beberapa tahun kebelakangan ini.
Beliau memulakan karier seninya ketika berusia 22 tahun pada 1973 dan cukup dikenali dalam beberapa filem bersama pelakon komedi Stephen Chow antaranya The Final Combat, The Justice of Life dan Shaolin Soccer. -K! ONLINE


Kanak-kanak terkandas setahun di Karimun, Indonesia pulang esok
Oleh MOHAMAD FAIZAL HASHIM

27 Februari 2021, 10:38 pm
JOHOR BAHRU – Seorang kanak-kanak lelaki yang terkandas di Tanjung Balai, Karimun, Indonesia sejak setahun lalu akibat pandemik Covid-19 akan dibawa pulang ke negara ini, esok.
Proses membawa pulang Ahmad Radi Djonnaidi, 12, dari Kampung Pasir, di sini diusahakan Dunia Melayu Dunia Islam (DMDI) Johor dan Alumni 4B Negeri Johor dengan kerjasama pihak Konsulat Malaysia di Pekan Baru, Indonesia.
Pengerusi DMDI Johor, Datuk [email protected] Awang berkata, kanak-kanak itu djangka tiba di Terminal Feri Stulang Laut di sini pada pukul 12 tengah hari.
“Ahmad Radi akan tiba bersama-sama tiga lagi rakyat Malaysia dari Melaka yang turut terkandas di republik itu yang ditahan pihak berkuasa Indonesia di Bengkalis, Indonesia.
“Kami bantu pembiayaan pulang Ahmad Radi dengan kerjasama Konsulat Malaysia di Pekan Baru,” katanya ketika dihubungi di sini hari ini.
Abdlah berkata, sebelum ini Ahmad Radi dihantar keluarganya di sini ke negara republik itu untuk dimasukkan ke sebuah sekolah pondok pesanteren di sana.-K! ONLINE


Anjing Lady Gaga ditemui
Oleh MOHD. HAIKAL ISA

27 Februari 2021, 6:02 pm
LOS ANGELES – Penyanyi pop Hollywood, Lady Gaga kini boleh menarik nafas lega apabila dua ekor anjing kesayangannya baka French bulldog akhirnya berjaya ditemui.
Kedua-dua anjing berkenaan, Koji dan Gustav kini sudah dikembalikan kepada wakil penyanyi tersebut semalam waktu Malaysia.
Bagaimanapun, maklumat lanjut mengenai anjing yang ditemui tidak diperincikan pihak polis.
Memetik Associated Press, seorang wanita dipercayai menyerahkan kedua-dua anjing itu ke Balai Polis Olympic Community, Los Angeles dan wakil Gaga mengesahkan haiwan tersebut adalah milik pelantun lagu Bad Romance itu.
Gaga atau nama sebenarnya, Stefani Germanotta, 35, sebelum ini menawarkan ganjaran lumayan sebanyak AS$500,000 (RM2.03 juta) kepada mana-mana pihak yang menjumpai haiwan peliharaan kesayangannya itu.
DUA ekor anjing kesayangan Gaga yang dilaporkan hilang kini telah diserahkan kepada pihak polis.
Menerusi pemeriksaan polis, wanita yang memulangkan anjing tersebut tidak terlibat dalam insiden tembakan dan penculikan berkenaan.

Sehingga kini juga, tiada maklumat lanjut sama ada wang ganjaran sebagai mana ditawarkan Gaga sudah pun dituntut atau diberikan kepada wanita berkenaan.
Malam Rabu lalu, penjaga anjing Gaga, Ryan Fischer cedera selepas dia ditembak oleh dua suspek lelaki yang kemudiannya membawa lari dua anjing kepunyaan Gaga.
Seekor lagi anjing Gaga, Miss Asia bagaimanapun sempat melarikan diri dan berjaya ditemui polis pada hari sama.
Gaga dalam posting di laman Twitternya, meluahkan rasa terima kasih terhadap Ryan yang sanggup bergadai nyawa demi menjaga keselamatan anjing peliharaannya.
“Saya akan terus menyanjung awak Ryan sebab awak sanggup risikokan nyawa sendiri demi menyelamatkan anjing saya. Awak adalah hero sebenar,” tulis Gaga.
Ryan masih lagi mendapatkan rawatan di hospital dan kini dilaporkan berada dalam keadaan stabil.
Ketika kejadian, Gaga berada di Rom, Itali bagi menjalani penggambaran filem terbaharunya, Gucci. – K! ONLINE


Jakim sedia tambah baik undang-undang kesalahan syariah
Oleh MOHD. HUSNI MOHD. NOOR

27 Februari 2021, 7:47 pm
PUTRAJAYA – Jawatankuasa Teknikal Undang-Undang Syarak dan Sivil, Jabatan Kemajuan Islam Malaysia (Jakim) sudah diarahkan untuk berbincang bagi melihat ruang penambahbaikan khususnya yang berkaitan kesalahan jenayah syariah.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, beliau juga telah mengadakan perbincangan dengan Penasihat Undang-Undang, Jakim bagi mendapatkan pandangan mengenai isu itu.
Beliau berkata, perbincangan itu antara lain berkisar mengenai kesan dan implikasi perundangan berbangkit daripada keputusan Mahkamah Persekutuan berkenaan.
“Jawatankuasa itu akan berunding dengan negeri-negeri dan pihak yang berkepentingan dalam usaha untuk memperkasa dan menyeragamkan undang-undang syariah di Malaysia.
“Sebagai seorang Menteri yang dipertanggungjawabkan menjaga hal ehwal Islam di peringkat persekutuan, prinsip Perlembagaan ini akan terus dijunjung dan dipertahankan,” katanya menerusi kenyataan akhbar hari ini.
Beliau mengambil maklum keputusan yang dibuat Mahkamah Persekutuan pada 25 Februari lalu dalam kes Iki Putra Mubarrak lawan Kerajaan Negeri Selangor dan Majlis Agama Islam Selangor (MAIS) berkenaan keabsahan Seksyen 28 Enakmen Jenayah Syariah (Selangor) 1995.

Zulkifli berkata, penghakiman tersebut sudah pasti dibuat berdasarkan pengetahuan, pengalaman dan kebijaksanaan Yang Amat Arif dan Yang Arif Hakim-Hakim Mahkamah Persekutuan berpandukan peruntukan Perlembagaan Persekutuan dan undang-undang.-K! ONLINE


Chalet buluh musnah dalam kebakaran
Oleh ZAKKINA WATI AHMAD TARMIZI

27 Februari 2021, 7:40 pm
SEREMBAN – Sebanyak enam buah chalet yang diperbuat daripada buluh dan batu musnah 100 peratus dalam kebakaran di Jalan Rantau-Sungai Gadut, Kampung Ulu Lalang, Rantau dekat sini petang tadi.
Ketua Balai Bomba Rantau, Mohd. Izzuwan Othman berkata, pihaknya menerima panggilan kecemasan kira-kira 3.34 petang dan tiba di lokasi 13 minit kemudian.
“Kami dimaklumkan enam buah chalet yang berada sebaris berkeluasan 20X40 kaki persegi itu dikatakan sudah lama terbiar.
“Api marak dengan cepat akibat chalet berkenaan diperbuat separuh batu dan separuh buluh.
“Kebakaran dapat dipadam sepenuhnya pada pukul 4.01 petang, tiada mangsa terlibat dalam kejadian ini,” katanya ketika dihubungi di sini hari ini.
Mohd. Izzuwan memaklumkan, seramai enam anggota dari Balai Bomba Rantau dikejarkan ke lokasi kejadian dan pihaknya turut menerima bantuan daripada anggota dari Balai Bomba Senawang dan bBalai Bomba Rembau.-K! ONLINE


2,364 kes baharu, 3,320 kes sembuh
Oleh SITI A'ISYAH SUKAIMI

27 Februari 2021, 6:52 pm
PUTRAJAYA – Sebanyak 2,364 kes baharu dilaporkan hari ini menjadikan jumlah kes Covid-19 di Malaysia sebanyak 298,315 kes.
Kementerian Kesihatan (KKM) berkata, daripada jumlah tersebut, satu adalah kes import manakala sebanyak 2,363 kes penularan tempatan.
Menurutnya, terdapat 3,320 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 270,166 kes.
“Selangor masih kekal merekodkan kes tertinggi sebanyak 862 diikuti Johor (314), Perak (305) dan Sarawak (255),” katanya.
Mengulas lanjut KKM berkata, terdapat 10 kes kematian baharu hari ini menjadikan sebanyak 1,121 kes kematian Covid-19 di Malaysia.
Katanya, sebanyak 190 kes positif sedang dirawat di Unit Rawatan Rapi dengan 99 kes memerlukan bantuan pernafasan. -K!ONLINE


Seramai 131,455 individu pulang sejak Julai tahun lalu
27 Februari 2021, 6:46 pm
PETALING JAYA – Seramai 131,455 individu yang pulang ke negara ini melalui pintu masuk sempadan antarabangsa sejak 24 Julai sehingga semalam.
Menteri Kanan (Keselamatan), Datuk Seri Ismail Sabri Yaakob berkata, kesemua mereka telah ditempatkan di 77 buah hotel dan 12 Institut Latihan Awam serta Institusi Pengajian Swasta.
Menurutnya, daripada jumlah itu, seramai 7,084 individu sedang menjalani proses kuarantin wajib manakala 749 individu telah dihantar ke hospital untuk rawatan.
“Bagaimanapun, seramai 123,622 individu telah dibenarkan pulang,” katanya dalam satu kenyataan di sini hari ini.
Sementara itu, mengulas mengenai pemeriksaan di tapak binaan, beliau berkata, anggota penguat kuasa Lembaga Pembangunan Industri Pembinaan Malaysia (CIDB) membuat 16 pemeriksaan tapak binaan di seluruh negara.
“Hasil pemeriksaan mendapati kesemua tapak binaan terbabit mematuhi prosedur operasi standard (SOP) yang dikeluarkan.

“Secara keseluruhannya, CIDB telah melakukan 15,800 pemeriksaan melibatkan 8,942 tapak binaan sejak 20 April lalu,” ujarnya. – K! ONLINE


Bomba berdepan kesukaran padam kebakaran hutan
Oleh ASLIZA MUSA

27 Februari 2021, 7:53 pm
IPOH – Operasi memadam kebakaran hutan seluas 16 hektar di Kampung Sindu, Jalan Cameron Highlands-Simpang Pulai di sini berdepan kesukaran ekoran keadaan bentuk muka bumi dan sumber air yang terhad.
Malah keadaan cuaca panas dan kering dengan kawasan yang dikelilingi banyak pokok resam menyebabkan api merebak dengan cepat.
Pengarah Jabatan Bomba dan Penyelamat Malaysia (JBPM) Perak, Azmi Osman berkata, keadaan kawasan yang berbukit dan curam menyukarkan akses masuk jentera bomba ke lokasi bagi tujuan memadam kebakaran.
Katanya, anggota yang terlibat terpaksa mendaki untuk ke lokasi tersebut dengan membawa peralatan iaitu ‘fire beater’ dan ‘jet shooter’.
“Sumber bekalan air juga amat terhad di kawasan itu. Kami hanya menggunakan aliran air dari bukit yang kuantitinya amat terhad.
“Kaedah pemadaman menggunakan ‘fire beater’ dan semburan air menggunakan ‘jet shooter’,” katanya di sini hari ini.

Menurut Azmi, seramai 15 anggota dari Balai Bomba dan Penyelamat (BBP) Simpang Pulai terlibat dalam operasi memadam kebakaran kawasan tanah bukit itu sejak kelmarin.
“Punca kebakaran masih belum dikenal pasti namun tidak menolak kemungkinan oleh perbuatan individu yang menggunakan sumber nyalaan,” ujarnya.-K! ONLINE